ADUN Apas Bantu Waris Mangsa Bunuh Bina Sepenuhnya Rumah Kediaman

TAWAU; 24 JUN 2019 (Isnin) – Selepas di dedahkan hasrat mangsa bunuh Jaafar Jalman, 49 Tahun membina sebuah rumah untuk isteri dan 7 anak-anaknya, akhirnya impian itu tercapai apabila Ahli Dewan Undangan Negeri (ADUN) Apas, Datuk Nizam Abu Bakar Titingan membantu menyiapkan sepenuhnya Rumah terbabit.

Mereka akan mula berpindah ke rumah itu yang terletak di Kampung Titingan, sebaik menerima kunci rumah yang disampaikan Datuk Nizam, pagi tadi.

Bercakap kepada pemberita, Isteri mangsa bunuh, Sunarti Ismail, 39 tahun yang menzahirkan kesyukuran menyifatkan bantuan menyiapkan rumah baharu itu merupakan satu sinar baru buat keluarga dan diyakini memberi keselesaan kepada beliau dan anak-anaknya yang berusi 7 bulan hingga 13 tahun.

Jelasnya, hasrat dan pembinaan awal rumah itu telah bermula sejak 9 bulan yang lalu, bagaimanapun ia masih belum disiapkan sepenuhnya berikutan kekangan masa dan kewangan.

Sunarti mengakui keluarganya tinggal bersama ibunya, Salla Asmad, 65 tahun dan hanya berniaga warung makanan secara kecil-kecilan serta menperoleh pendapatan bersih sekitar 650-ringgit sebulan selepas mengambilkira perbelanjaan persekolahan lima anaknya di Sekolah Menengah Kebangsaan (SMK) Titingan dan Sekolah Kebangsaan (SK) Tititngan.

Beliau yang tidak lekang menzahirkan kesyukuran itu turut mengucapkan terima kasih atas bantuan-bantuan yang disalurkan daripada pelbagai serta orang ramai.

Sementara itu, Datuk Nizam berharap agar bantuan rumah berkenaan dapat meringankan beban serta memberi keselesaan kepada isteri dan anak-anak mangsa dalam mendepani cabaran kehidupan pada masa ini dan pada masa akan datang.

Dalam pada itu, beliau berharap agar isteri mangsa sentiasa kuat dan menjalani kehidupan dengan baik disamping mendidik anak-anak kecilnya sehingga berjaya suatu hari nanti.

Dalam kejadian 10 Jun lepas, mayat Jaafar ditemui dalam keadaan tertiarap di dalam longkang di Bandar Bantu Fajar dipercayai dibunuh berdasarkan terdapat dua kesan tikaman pada dada dan tengkuk.

Susulan penemuan mayat berkenaan, RTM difahamkan 5 lelaki Pendatang Asing Tanpa Izin (PATI) warga Filipina dan Indonesia ditahan pihak Polis bagi membantu siasatan.


‘Saya Boleh Menang Jika Jadi Satu-Satunya Calon’, Kata Shafie

KOTA KINABALU: Presiden Warisan Shafie Apdal percaya beliau boleh mendapat lebih banyak undi daripada Ahli Parlimen untuk dinamakan sebagai calon perdana menteri sekiranya beliau menjadi calon blok pembangkang dan bukannya Anwar Ibrahim.

Bercakap menerusi temubual dalam talian bertajuk “What’s Going on Malaysia?” malam tadi, bekas ketua menteri Sabah itu enggan menjelaskan secara terperinci tetapi percaya dia mempunyai peluang yang baik.

“Ia boleh dilakukan,” katanya ketika ditanya oleh hos yang juga pelawak Harith Iskander mengenai jangkaan keputusan berbeza sekiranya beliau dinamakan sebagai calon pembangkang dan bukannya presiden PKR.

“Terdapat rakan daripada Bersatu, PKR dan Umno juga. Mereka juga rapat dengan saya. Ada juga segelintir dari Sarawak.

“Keadaannya mungkin berbeza, tetapi saya tidak mahu terus memikirkannya.

“Kita mesti bergerak ke hadapan. Inilah caranya untuk memastikan pembangkang dapat bersatu.”

Pada mulanya, Shafie dan Anwar dinamakan sebagai calon perdana menteri daripada pembangkang.

Bagaimanapun, keputusan itu bergantung kepada siapa yang memperolehi sokongan yang diperlukan dari luar parti blok pembangkang.

Shafie kemudiannya berundur dan berkata partinya akan memberikan sokongan penuh kepada Anwar.

Berdasarkan laporan, Shafie gagal mendapatkan sokongan daripada ahli gabungan kerajaan di Sarawak, Gabungan Parti Sarawak (GPS), untuk mendapatkan undi yang diharapkan.

Dalam cubaan mendapatkan sokongan itu, Shafie berkata beliau telah cuba mendekati rakan di Sarawak tetapi mendakwa ia agak sukar apabila beliau bukanlah satu-satunya calon yang dinamakan.

Shafie berkata beliau turut merasakan ini adalah masanya seseorang dari Borneo dipilih sebagai perdana menteri.

Katanya, mereka yang berasal dari Sabah dan Sarawak mempunyai kewibawaan dan harus diberi peluang memimpin Malaysia, seperti juga mereka yang berasal dari mana-mana negeri lain. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19 : 3 Kluster Baharu Di Kesan Di Sabah

PUTRAJAYA: Kementerian Kesihatan hari ini melaporkan 3 kluster baharu di kesan di Sabah, 1 kluster di Selangor dan juga Labuan.

Perkembangan itu dilaporkan Ketua Pengarah Kesihatan, Dr Noor Hisham Abdullah pada sidang media hari ini.

Tiga kluster yang dikesan di Sabah adalah Kluster Kasih, Surat dan Khazanah. Kluster Sungai Way dikesan di Selangor, dan Kluster Bah Bundle dikesan di Labuan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Koronavirus : Hentikan Kemasukan Pelancong China Ke Sabah

SANDAKAN : Kerajaan digesa hentikan kemasukan pelancong dari China ke Sabah serta merta ekoran penularan wabak Koronavirus ketika ini demi keselamatan rakyat.

“Kita mengharapkan Kerajaan Sabah menghentikan kemasukan ini serta merta sehingga keadaan benar-benar terkawal dan selamat,” demikian kata Timbalan Pesuruhjaya PAS Sabah, Sahar Abdul Majid ketika diminta mengulas berkenaan isu ini.

Katanya lagi kerajaan perlu meningkatkan pengawalan di pintu-pintu masuk utama negeri khususnya di Lapangan Terbang Antarabangsa Kota Kinabalu disamping menempatkan pegawai perubatan bagi memastikan pelancong luar negara bebas dari jangkitan virus itu.

Tambahnya, tindakan ini perlu bagi meredakan kebimbangan rakyat mengenai jangkitan virus ini yang membahayakan kesihatan rakyat.

“Kita sedar sektor pelancongan antara penyumbangan besar kepada ekonomi negeri namun keselamatan nyawa rakyat adalah lebih utama,” tegasnya yang juga YDP Pas Sandakan.

Beliau turut merujuk laporan media antarabangsa yang menyebut Filipina menghantar hampir 500 orang pelancong China dari Wuhan untuk pulang semula ke tempat mereka.

Tambahnya Russia juga mengambil pendekatan sama apabila negera tersebut menggantung penerbangan dari Wuhan.

“Langkah itu diambil demi mengelakkan sebarang risiko jangkitan Coronavirus daripada merebak ke negara itu, justeru kita juga perlu ambil tindakan sama,” ujarnya.

Sehingga kini, Kementerian Kesihatan Malaysia (KKM) telah memaklumkan bahawa sejak 10 Januari 2020 sehingga 26 Januari 2020 jam 12 tengah hari, jumlah kumulatif kes Patient-Under Investigation (PUI) jangkitan Coronavirus adalah 23 kes.

Daripada jumlah 23 kes PUI ini, terdapat hanya satu kes yang positif iaitu seorang lelaki warganegara China berusia 40 tahun.

Sementara itu, 18 kes PUI adalah negatif dan telah discaj daripada hospital, manakala empat lagi kes PUI ini yang diletakkan dalam isolasi di beberapa buah hospital akan diketahui keputusannya dalam masa terdekat.


(VIDEO) Polis Siasat Pegawai Merotan 5 Remaja Ingkar PKP Di Kunak

KOTA KINABALU : Polis Sabah sedang menyiasat video tular di laman sosial yang memaparkan  seorang pegawai polis merotan lima remaja lelaki kerana didapati ingkar Perintah Kawalan Pergerakan (PKP) di daerah Kunak, pada Rabu.

Timbalan Pesuruhjaya Polis Sabah, Datuk Mazli Mazlan, ketika dihubungi berkata, pihaknya menerima maklumat kejadian itu dan mengesahkan tiada laporan dibuat setakat ini.

Bagaimanapun, beliau berkata, pihaknya sedang giat menjalankan siasatan berhubung video terbabit.Video Player00:2600:26

“Berdasarkan maklumat awal, pegawai tersebut dipercayai telah memberi arahan kepada sekumpulan remaja yang sedang lepak di kawasan itu untuk bersurai.

“Bagaimanapun, sebaik pegawai terbabit kembali selepas membuat rondaan di lokasi berasingan, didapati kumpulan remaja itu masih berada di tempat yang sama dan sekali lagi arahan dikeluarkan untuk beredar.

“Kumpulan remaja itu bagaimanapun enggan mengendahkan malah ketawa,” katanya.

Terdahulu, sebuah video berdurasikan 26 saat berhubung kejadian itu tular di laman sosial sejak petang tadi.

Di dalam video berkenaan, seorang pegawai polis dikatakan merotan lima remaja dengan menggunakan sebatang ranting kayu selepas dipercayai kerana degil dan enggan akur arahan pihak berkuasa bersurai di lokasi terbabit.

Kejadian itu difahamkan berlaku di Kampung Panji, Kunak berdasarkan papan tanda yang terdapat dalam video tular berkenaan.

Sementara itu, Mazli mendedahkan, kelima-lima remaja yang terlibat dalam video tersebut dibenarkan pulang ke rumah masing-masing. – BorneoToday


COVID-19: 2,018 Kes Baharu, Rekod Ketiga Tertinggi Hari Ini

PUTRAJAYA: Sebanyak 2,018 kes baharu direkodkan hari ini, sekali gus menjadikannya jumlah ketiga tertinggi pernah dilaporkan sejak penularan COVID-19 di negara ini.

Jumlah tertinggi pernah direkodkan sebelum ini adalah pada 10 Disember lalu, iaitu sebanyak 2,234 kes COVID-19.

Ketua Pengarah Kesihatan, Tan Sri Dr Noor Hisham Abdullah, berkata ia menjadikan jumlah kumulatif kes COVID-19 di negara ini sebanyak 95,327 kes dengan jumlah kebolehjangkitan 16,496 kes.

Katanya, daripada jumlah itu terdapat tujuh kes import mendapat jangkitan dari luar negara, manakala Selangor kekal mencatatkan jumlah kes harian tertinggi hari ini, iaitu 1,204 kes atau 59.7 peratus daripada jumlah keseluruhan.

“Daripada jumlah pertambahan kes di Selangor itu, sebanyak 1,115 kes dikesan daripada kluster sedia ada dan jaringan kontak rapat yang giat dijalankan di lapangan.

“Selain Selangor, Johor turut mencatatkan kes tertinggi hari ini, iaitu dengan 278 kes atau 13.8 peratus daripada jumlah keseluruhan dan diikuti Sabah, iaitu 247 kes atau 12.2 peratus,” katanya dalam sidang media COVID-19 di sini, hari ini.

Dr Noor Hisham memaklumkan sehingga jam 12 tengah hari ini, terdapat 1,084 kes sembuh dilaporkan bersamaan 82.2 peratus daripada jumlah keseluruhan kes dilaporkan menjadikan jumlah kes pulih sepenuhnya daripada COVID-19 ialah 78,363 kes. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Restoran jual ayam goreng berulat ditutup

PAPAR : Jabatan Kesihatan Kawasan Papar dan Kota Kinabalu mengesahkan mengeluarkan arahan penutupan sementara terhadap dua cawangan restoran mamak kerana masalah kebersihan.

Jurucakap Pejabat Kesihatan Kawasan Papar berkata, pihaknya menerima video yang tular menunjukkan ayam goreng berulat dipercayai berlaku di sebuah restoran di Kinarut.

“Kita terima video yang tular dan pergi ke restoran itu semalam untuk menyiasat kerana kita tidak boleh ambil tindakan berdasarkan video itu saja.

“Selepas pemeriksaan, kita dapati banyak perkara tidak mengikut prosedur dan memang ada masalah kebersihan. Jadi kami mengarahkan restoran ini ditutup sementara waktu untuk kerja pembersihan,” katanya ketika dihubungi, hari ini.

Menurutnya, restoran itu hanya boleh dibuka semula sekiranya mendapat kelulusan Pegawai Kesihatan Kawasan Papar.

“Kita beri tempoh 14 hari untuk pembersihan dan terpulang kepada pemilik untuk pemeriksaan semula sebelum dibenarkan beroperasi,” katanya.

Sementara itu, Pegawai Kesihatan Kawasan Kota Kinabalu, Julaidah Sharip berkata, susulan video tular itu, siasatan segera dilakukan terhadap cawangan restoran berkenaan di Kota Kinabalu.

“Siasatan mendapati premis gagal mengekalkan kebersihan dan diarahkan tutup bagi proses pembersihan dan penambahbaikan. Premis itu akan dibuka semula selepas ia dibersihkan dan semua teguran diambil tindakan,” katanya sambil menambah penutupan premis dibuat mengikut Seksyen 11 Akta Makanan 1983.

Dalam video berdurasi 53 saat yang tular di laman sosial, menunjukkan ayam goreng berulat dan perakam video turut menunjukkan suasana restoran berkenaan.- Berita Harian


DAP Sabah sokong pendirian Shafie tidak benarkan Bersatu masuki Sabah

KOTA KINABALU, 7 Jan – Pengerusi DAP Sabah Datuk Stephen Wong Tien Fatt hari ini berkata parti itu menyokong pendirian Ketua Menteri Datuk Seri Mohd Shafie Apdal agar Parti Pribumi Bersatu Malaysia (Bersatu) tidak melebarkan sayap ke negeri berkenaan.

Wong yang juga Menteri Kesihatan dan Kesejahteraan Rakyat negeri, berkata DAP Sabah gembira bekerjasama dengan kerajaan pimpinan Mohd Shafie untuk memastikan rakyat negeri itu menikmati kehidupan lebih baik.

“Di bawah pimpinan Mohd Shafie, kerajaan negeri Sabah yang baharu sedang berusaha mengembalikan negeri ke landasan yang betul,” katanya dalam kenyataan di sini.

Wong yang juga Anggota Parlimen Sandakan, berkata beliau yakin Sabah akan semakin maju di bawah kepimpinan Mohd Shafie yang berpandangan jauh dan mengamalkan kesederhanaan serta keterbukaan dalam memupuk perpaduan dan keharmonian antara kaum di negeri itu.


(VIDEO) Lelaki Kantoi Curi Kereta Honda Jazz Selepas Tertinggal Isterinya Di Kedai Makan

Detik seorang lelaki mencuri sebuah kereta dirakam kamera litar tertutup (CCTV) di sebuah warung makan di Banyumanik, Indonesia.5 Januari 2020, sebuah Honda Jazz yang diletakkan berhampiran sebuah warung dicuri oleh seornag lelaki yang berasal dari Surabaya. Suspek nekad mencuri kereta itu setelah ternampak kunci kereta yang ditinggalkan pemiliknya di atas meja. Suspek yang dikenali sebagai ‘AP’ berusia 34 tahun itu pada awalnya datang ke warung itu bersama isterinya untuk berehat seketika. Namun ketika berada di warung itu, suspek ternampak kunci kereta yang tertinggal di meja kosong lalu timbul niat jahatnya untuk melarikan kereta itu. Bagaimanapun, tindakannya itu dirakam oleh CCTV yang menampakkan suspek berlari mengambil kunci itu dan terus pergi ke kawasan tempat letak kereta. Kejadian itu tidak disedari oleh pengunjung lain.Pemilik kereta hanya menyedari keretanya dicuri selepas mendapati kunci keretanya hilang lalu meminta keizinan dari warung tersebut untuk melihat semula rakaman CCTV sebelum membuat laporan polis serta memuat naik video itu di media sosial. Bertindak di atas laporan itu, polis segera memburu suspek yang dipercayai masih berada di kawasan berhampiran. Tidak beberapa lama kemudian, polis berjaya menahan suspek. Isteri suspek pula tidak mengetahui suaminya pergi meninggalkan dirinya kerana mencuri kereta itu. Siasatan awal mendapati suspek nekad mencuri kereta itu kerana isterinya yang teringin memiliki kereta Honda Jazz. Suspek kini ditahan kerana mencuri dan bakal dikenakan hukuman penjara selama lima tahun.


Terus gempur sarang penagih, pengedar dadah – Mohd Azis

KOTA KINABALU: Polis menahan 25 lelaki disyaki penagih dan pengedar dadah, termasuk berusia 14 tahun, di kawasan setinggan berhampiran Kampung Cenderamata 2, Likas, di sini, semalam.

Dalam serbuan melalui Ops Sarang yang diketuai Ketua Polis Daerah Kota Kinabalu, Asisten Komisioner Habibi Majinji, sebanyak lapan gram syabu turut dirampas.

Timbalan Menteri Dalam Negeri, Datuk Mohd Azis Jamman yang juga Ahli Parlimen Sepanggar, berkata semua suspek berumur 14 hingga 63 tahun itu dibawa ke Ibu Pejabat Polis Daerah (IPD) Kota Kinabalu untuk tindakan lanjut.

“Kawasan Sepanggar adalah pusat pentadbiran Kerajaan Sabah dan kita tidak mahu ia dikenali sebagai pusat penyalahgunaan dadah.

“Operasi hari ini (semalam) adalah usaha dilakukan setiap minggu bagi memastikan kawasan Parlimen Sepanggar dapat dibersihkan daripada gejala, terutama pengedaran dan pengambilan dadah,” katanya ketika ditemui selepas melakukan tinjauan dalam Ops Sarang itu.

Beliau berkata, orang ramai terutama masyarakat di kawasan Sepanggar, diminta untuk terus memberi kerjasama menyalurkan maklumat kepada pihak berkuasa berhubung kegiatan penyalahgunaan dadah.

“Kejayaan operasi hari ini (semalam) juga adalah hasil bantuan orang ramai kerana ia membabitkan rangkaian cukup besar dan bukan sahaja berada di Malaysia tetapi juga luar negara.

“Saya yakin dan percaya dengan usaha berterusan polis, termasuk kerjasama orang ramai, dalang sebenar atau jerung besar seperti yang saya selalu katakan akan kita berkas,” katanya.

Sementara itu, Mohd Azis berkata, rumah setinggan yang dikenal pasti menjadi sarang penagih atau pengedar dadah, akan dirobohkan.

“Kita meminta kerjasama Dewan Bandaraya Kota Kinabalu, mana-mana rumah dikesan menyimpan syabu atau apa-apa jenis dadah di kawasan setinggan, kita robohkan saja.

“Kita tidak berkompromi mengenai ini (dadah) kerana isu berkenaan sudah lama berlarutan. Kita perlu tegas dalam hal ini,” katanya. – Berita Harian


Sabah Mansuh Borang Isytihar Kesihatan Di Pintu Masuk

KOTA KINABALU: Semua individu yang tiba di Sabah tidak lagi perlu mengisi borang pengisytiharan kesihatan (e-HDF) mulai hari ini.

Sebaliknya, Menteri Kerajaan Tempatan dan Perumahan Sabah, Masidi Manjun berkata, pengembara hanya perlu menunjukkan status vaksin dan risiko dalam aplikasi MySejahtera.

“Kerajaan negeri bersetuju dengan saranan Jabatan Kesihatan Negeri Sabah (JKNS) untuk memansuhkan pengisian e-HDF bagi mana-mana individu yang tiba di pintu masuk negeri ini,” katanya ketika dihubungi.

Terdahulu, Masidi berkata, Sabah mencatatkan 622 kes baharu Covid-19 hari ini, berkurangan 223 kes berbanding semalam.

Katanya, jumlah itu dipengaruhi pengurangan kes baharu di daerah seperti Kota Kinabalu, Penampang dan Tuaran.

“Bagaimanapun peratusan jangkitan sporadik masih tinggi, hampir 64% dan ini bermakna risiko jangkitan kekal tinggi, khususnya di tempat awam.”

Sebanyak 612 atau 99.39% kes baharu dalam Kategori 1 dan 2, dua kes dalam Kategori 3, dua kes dalam Kategori 4 dan enam kes dalam Kategori 5. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hajiji Tidak Pernah Salahkan Penjawat Awam

KOTA KINABALU: Setiausaha akhbar kepada Hajiji Noor, Lucy Irene Yong berkata, ketua menteri Sabah itu tidak pernah menuduh atau menyalahkan penjawat awam sebagai punca kelewatan serta masalah dalam pengagihan bantuan bakul makanan di negeri berkenaan.

Beliau berkata, Hajiji tidak pernah mengeluarkan kenyataan sedemikian, sebaliknya sangat menghargai pengorbanan semua pihak yang bersama-sama berusaha memerangi wabak Covid-19 serta mereka yang menghulurkan bantuan kepada penduduk yang terjejas berikutan pelaksanaan perintah kawalan pergerakan (PKP).

“Satu hantaran yang viral di media sosial dengan kenyataan yang menyalahkan penjawat awam berlatarbelakangkan gambar ketua menteri itu adalah palsu.

“Gambar yang viral di semua platform media sosial itu adalah berniat jahat untuk memburukkan kerajaan Gabungan Rakyat Sabah (GRS) serta pemimpinnya,” katanya dalam kenyataan hari ini.

Lucy berkata, laporan polis juga akan dibuat berhubung perkara itu, selain berharap tindakan diambil terhadap pihak yang menyebarkan gambar kenyataan palsu tersebut. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Tahan Dua Lelaki Pala’u Bom Ikan Di Semporna

SEMPORNA, 2 Jan: Pasukan Polis Marin (PPM) menahan dua lelaki Pala’u dipercayai terlibat dengan kegiatan bom ikan di perairan Semporna malam tadi.

Komander PPM Wilayah 4 Sabah, ACP Mohamad Pajeri Ali berkata dua suspek berusia 40-an dan 20-an itu ditahan ketika melakukan aktiviti di atas sebuah pam bot pada 9.00 malam.

“Pemeriksaan dalam ruangan bot itu menemukan pelbagai jenis ikan yang ditangkap menggunakan bahan letupan,” katanya dalam satu kenyataan di sini, hari ini.

Menurut Mohamad Pajeri, tangkapan serta rampasan termasuk pelbagai jenis ikan bernilai RM8,120 itu kemudian ditunda ke Pangkalan PPM Semporna untuk tindakan lanjut.

Katanya, kes itu akan disiasat di bawah Seksyen 26(1)(c ) Akta Perikanan 1985 dan jika sabit kesalahan boleh dikenakan denda maksimum RM20,000 serta penjara maksimum dua tahun.


Jangan Bawa Politik Pecah Belah Ke Sabah – Shafie Apdal

KIMANIS, 5 Jan: Ketua Menteri Sabah Datuk Seri Mohd Shafie Apdal mengingatkan pihak tertentu supaya tidak memainkan dan membawa budaya politik pecah belah ke negeri ini.

Beliau yang juga Presiden Parti Warisan Sabah (Warisan) berkata walaupun setiap parti bertanding pada Pilihan Raya Kecil (PRK) Parlimen Kimanis mempunyai hak untuk berkempen, ia haruslah dilakukan dengan cara yang tertib.

“Jika nak raih undi raihlah, kalau nak lawan lawanlah tetapi jangan gunakan (politik) pecah belah dengan menggunakan (isu) kaum dan agama.

“Kami aman damai di  Sabah, jangan heret dan bawa budaya memecah-belahkan rakyat di Sabah,” katanya kepada pemberita selepas melancarkan cawangan Warisan di Kelatuan dekat sini hari ini.

PRK Kimanis bakal menyaksikan pertembungan satu lawan satu antara calon Warisan dan Barisan Nasional (BN).

Warisan mempertaruhkan Ketua Bahagian Warisan Kimanis Datuk Karim Bujang, 67, yang akan dicabar calon BN, Datuk Mohamad Alamin, 48, yang juga Ketua Bahagian UMNO Kimanis.

Suruhanjaya Pilihan Raya (SPR) menetapkan hari pengundian pada 18 Jan, manakala pengundian awal pada 14 Jan.


139 PATI Warga Indonesia Diusir Hari Ini

TAWAU: Seramai 139 pendatang asing tanpa izin (PATI) warga Indonesia dihantar pulang ke negara asal mereka hari ini.

Program pengusiran dan penghantaran pulang PATI itu adalah siri ke-13 untuk tahun ini yang diselaraskan Majlis Keselamatan Negara (MKN) Sabah dengan kerjasama Jabatan Imigresen Malaysia (JIM) dan agensi kerajaan yang lain.

Pengarah MKN Sabah, Sharifah Sitti Saleha Habib Yussof, berkata kesemua PATI berkenaan diusir melalui jalan laut menggunakan perkhidmatan feri penumpang dari Terminal Feri Tawau ke Pelabuhan Tunon Taka, di Nunukan Indonesia pada jam 1 tengah hari.

Beliau berkata, sehingga Mac tahun ini sahaja, seramai 3,186 orang PATI termasuk warga negara India, China, Pakistan dan Vietnam diusir ke negara asal yang diselaraskan JIM Sabah dan menjadikan jumlah pengusiran sejak 1990 berjumlah seramai 594,442 orang.

“MKN komited dalam melaksanakan pengusiran dan menghantar pulang PATI demi menunaikan amanah dan kepercayaan rakyat yang tidak mahu melihat negara dan negeri ini dibanjiri dengan kehadiran pendatang asing.

“Kerjasama daripada masyarakat juga adalah amat perlu selain orang awam diminta supaya tidak bersekongkol melindungi mereka (PATI),” katanya menerusi kenyataan media hari ini. – Harian Metro


Harga Runcit Petrol RON97 Turun, RON95 Dan Diesel Kekal

Kementerian Kewangan Malaysia tadi memaklumkan bahawa harga minyak Petrol RON 97 turun manakala RON 95 dan Diesel kekal.

Berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM), harga runcit produk petroleum bagi tempoh 1 Jun 2019 sehingga 14 Jun 2019 adalah ditetapkan seperti berikut:

1. Harga runcit petrol RON97 naik sebanyak 13 sen seliter iaitu daripada RM2.76 seliter kepada RM2.63 seliter;

2. Harga runcit petrol RON95 kekal pada paras RM2.08 seliter; dan

3. Harga runcit diesel kekal pada paras RM2.18 seliter.


Wanita Lengkap Dua Dos Vaksin Cetus Kluster Baharu Covid-19 Di Sabah

KOTA KINABALU: Seorang wanita berumur 53 tahun yang lengkap menerima dua dos vaksin pada Mac lalu, dikesan menjadi kes indeks dalam kluster baharu di Sabah, kata Menteri Kerajaan Tempatan dan Perumahan negeri Datuk Masidi Manjun.

Beliau yang juga jurucakap kerajaan negeri berkaitan Covid-19 berkata, Kluster Desa Ranggu di Tawau itu tercetus ketika perayaan Aidilfitri, dan berdasarkan saringan kontak rapat serta kontak sosial mendapati 17 lagi kes positif menjadikan jumlah kumulatif sebanyak 18 kes.

“Wanita berkenaan mempunyai gejala sejak 15 Mei, kemudiannya disahkan positif di Klinik Kesihatan Tawau pada 20 Mei, hasil saringan bergejala. Berdasarkan siasatan awal, kes indeks dipercayai mendapat jangkitan daripada satu kontak sosial yang berhari raya ke rumahnya, pada 13 Mei.

“Kontak sosial terbabit mempunyai rekod pergerakan ke tiga rumah di Taman Desa Ranggu serta rumah mentua di Kampung Jawa Tawau, sebelum dikesan positif pada 22 Mei. Siasatan lanjut untuk pengesanan kontak rapat sedang giat dijalankan,” katanya dalam kenyataan, malam ini.

Sementara itu Masidi berkata, Jabatan Kesihatan Negeri Sabah hari ini melaporkan sebanyak 217 kes baharu positif Covid-19, menjadikan jumlah kumulatif wabak berkenaan di negeri ini 61,274 kes, dengan terdapat satu kematian direkodkan di Kunak.

Masidi berkata, terdapat peningkatan kes untuk 11 daerah di Sabah, namun catatan peningkatan kes bagi setiap daerah itu masih dalam satu angka, selain turut berlaku penurunan kes di sembilan daerah dalam julat satu angka, kecuali Tawau yang mencatatkan penurunan dalam julat dua angka.

Beliau berkata, setakat hari ini, tujuh daerah mencatatkan sifar kes iaitu Ranau, Tambunan, Nabawan, Kota Marudu, Beluran, Telupid dan Tongod.

“Keberkesanan penurunan kes dalam membendung penularan Covid-19 ini sangat bergantung kepada sejauh mana kesungguhan komuniti dalam pematuhan prosedur operasi standard (SOP) kendiri dan SOP yang ditetapkan kerajaan negeri,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jika Benar Dipukul, Buat Laporan – Polis

KOTA KINABALU: Polis Sabah menafikan sekeras-kerasnya dakwaan individu yang ditahan di Kampung Muhibbah Raya, Tawau, sebelum ini, dipukul anggota polis.

Pesuruhjaya Polis Sabah, Datuk Hazani Ghazali berkata, dakwaan berkenaan dipandang serius dan mengarahkan siasatan segera dijalankan.

“Berdasarkan siasatan yang dijalankan setakat ini, polis menafikan sekeras-kerasnya berlaku sebarang perlakuan oleh pegawai atau anggota ke atas seorang tangkapan.

“Apatah lagi melakukan sebarang kekerasan kepada mana-mana tangkapan atau Orang Kena Tahan (OKT) yang berada dalam kawalan atau tahanan polis.

“Sekiranya kejadian ia benar-benar berlaku, kita alu-alukan dia buat laporan polis,” katanya ketika dihubungi, hari ini.

Hazani berkata, berdasarkan siasatan, individu yang ditahan bukan penduduk Kampung Muhibbah sebaliknya dari kawasan luar.

Katanya, difahamkan mereka ke lokasi berkenaan bukan untuk menyampaikan bantuan, sebaliknya untuk membuat demonstrasi.

“Ketika pemantauan dibuat, semua yang ditahan sedang berhimpun sambil memegang sepanduk yang mengandungi kata-kata provokasi dan membantah pelaksanaan Perintah Kawalan Pergerakan (PKP) di Tawau.

“Penganjur didapati gagal mengemukakan Notis Pemberitahuan kepada Ketua Polis Daerah dan diberikan arahan bersurai namun tidak diendahkan dan perhimpunan masih diteruskan,” katanya.

Hazani berkata, aktiviti perhimpunan berkenaan adalah aktiviti terlarang yang menyukarkan pelaksanaan penjarakan sosial dan pematuhan SOP seperti mana diwartakan kerajaan.

Sebelum ini, tujuh individu berusia 26 hingga 31 tahun yang ditahan membabitkan perhimpunan protes terhadap Perintah Kawalan Pergerakan Diperketatkan (PKPD) di Kampung Muhibbah Raya dan kini direman.

Siasatan dijalankan mengikut Seksyen 25 Ordinan Darurat (Pencegahan dan Pengawalan Penyakit Berjangkit)(Pindaan) 2021 terpakai untuk semua kategori PKP.

Selain itu, kes turut disiasat mengikut Seksyen 188 Kanun Keseksaan dan Seksyen 9(5) Akta Perhimpunan Aman 2012. – HMetro


Warisan Jawab Star Isu Kad Pengenalan Sabah

KOTA KINABALU: Isu kad pengenalan Sabah dibangkitkan Naib Presiden Star Kenny Chua berniat menimbulkan naratif negatif bahawa Naib Presiden Warisan Jaujan Sambakong menolak cadangan itu kerana mempunyai agenda tersembunyi.

Ketua Penerangan Warisan Awang Ahmad Sah berkata walaupun Kenny menyatakan berlaku perbezaan pendapat antara Jaujan dengan Timbalan Presiden Warisan Darell Leiking, ia adalah perkara biasa dalam mana-mana organisasi politik yang sihat.

Katanya, perkara itu harus dilihat secara holistik dan tiada keperluan untuk disensasikan kerana apa yang penting adalah motif atau hala tuju ke atas perbezaan pendapat tersebut.

“Dalam isu yang dibangkitkan Kenny bahawa timbul percanggahan pendapat dalam Warisan mengenai kad pengenalan Sabah yang meragukan di antara Darell dan Jaujan, bagi saya beliau berniat menimbulkan naratif negatif bahawa Jaujan membantah cadangan IC Sabah kerana ada agenda tersembunyi.

“Darell konsisten dengan cadangan pemberian kad sabah untuk rakyat Sabah tulen sebagai satu langkah penyelesaian terhadap kewujudan kad pengenalan yang meragukan di mana beliau telah suarakan sejak Warisan menjadi pembangkang sehingga sebagai menteri kabinet kerajaan persekutuan dan kini sebagai pembangkang semula,” katanya dalam kenyataan.

Awang berkata, Darell turut mengulangi pendirian sama dalam satu forum bersama dengan Presiden SAPP Yong Teck Lee yang dianjurkan pada 4 Mac lepas

Katanya, bagi pihak Jaujan pula, kad pengenalan Sabah bukan penyelesaian kepada kad pengenalan yang meragukan kerana bagi beliau, isu pengesahan status kepada pemegang dokumen yang meragukan ini perlu dirujuk kepada Mahkamah Anak Negeri (MAN) yang mempunyai akses secara terus kepada ketua kampung bagi mengesahkan status pemegang dokumen itu.

Awang berkata, Jaujan mengatakan cara terbaik adalah Jabatan Pendaftaran Negara harus bekerjasama rapat dengan MAN bukan saja sebagai sumber rujukan ke atas kad pengenalan yang meragukan tetapi juga untuk setiap permohonan surat beranak dan Mykad yang diragui status pemohon.

“Dalam konteks ini, ketua kampung boleh mengesahkan kepada MAN mengenai status kewarganegaraan pemohon atau status perkahwinan ibu bapa yang sering kali menjadi masalah kepada anak-anak terbabit.

“Jaujan telah merujuk kepada kaum etnik Murut, Lundayeh dan Dusun di pedalaman Sabah yang masih belum dilengkapi dengan dokumen pengenalan diri disebabkan perkahwinan ibu bapa yang tidak berdaftar,” katanya.

Beliau berkata, Kenny berhak untuk tidak bersetuju dengan pendapat Jaujan tapi amat tidak wajar mensensasikan perbezaan pendapat di antara Darell dan Jaujan kerana ini jelas bermotifkan politik jahat di mana ia telah dijadikan sebagai alat untuk menjatuhkan imej Warisan oleh “cybertroopers” mereka di media sosial.

“Hakikatnya, baik Darell maupun Jaujan, kedua-dua mereka melihat kepada alternatif jalan penyelesaian terhadap masalah kewarganegaraan yang meragukan dari kalangan rakyat Sabah.

“Mungkin Kenny dan pemimpin-pemimpin Star boleh bertanya juga kepada presiden mereka Jeffrey Kitingan apa pendirian beliau berkenaan kad pengenalan Sabah ini?,” soalnya.

Awang turut mempersoal, sebagai pengerusi jawatankuasa khas mengenai pekerja serta warga asing tanpa dokumen, adakah kad pengenalan Sabah ini akan Jeffrey letakkan sebagai cadangan kepada penyelesaian isu pendatang asing tanpa izin di Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jenazah Ashraf Sinclair Selamat Dikebumikan

JAKARTA: Jenazah pelakon ternama Ashraf Sinclair selamat dikebumikan selepas Asar di tanah perkuburan San Diego Hills, Karawang, Jawa Barat.

Sekitar jam 2 petang waktu tempatan (3 petang waktu Malaysia), jenazah dibawa ke tanah perkuburan itu menggunakan kereta jenazah dari kediaman keluarga di Pejaten, Jakarta Selatan.

Perjalanan penuh pilu itu disertai beberapa buah pengangkutan tambahan lain termasuk empat buah bas dipercayai untuk membawa anggota keluarga terdekat dan saudara mara.

Keluarga terdekat Ashraf, yang sempat tiba di Jakarta dari Malaysia sekitar waktu tengah hari, juga sempat bersama keluarga besar dua negara itu,

Beberapa buah motosikal polis trafik bermotosikal turut mengiringi untuk melancarkan perjalanan tersebut.

Sementara itu, portal berita Kompas melaporkan, di rumah keluarga Ashraf dan Bunga Citra Lestari, terdapat banyak karangan bunga yang diberikan oleh teman-teman terdekat dan barisan selebriti tempatan.

Selain daripada kiriman rakan-rakan selebriti Indonesia, tidak ketinggalan, Presiden Indonesia Joko Widodo juga mengirimkan karangan bunga sebagai tanda takziah dan berduka cita.

Ashraf, 40 tahun, meninggal dunia pada jam 4.51 pagi Selasa akibat serangan jantung.

Allahyarham lahir di London, pada 18 September 1979. Kerjaya seninya di Malaysia bermula dengan berlakon iklan dan seterusnya bidang pengacaraan.

Ashraf semakin dikenali apabila terjun ke bidang lakonan, dengan filem Gol dan Gincu (2005) menjadi antara filem lakonannya yang paling popular.

Adik kepada Aishah Sinclair ini menikah dengan Bunga pada 8 November 2008 di Masjid Al Bina Senayan, Jakarta.

Hasil perkongsian hidup Ashraf dengan Bunga, telah dikurniakan seorang anak iaitu Noah Aidan Sinclair.


Perintah Berkurung Di ESSZone Dilanjutkan Hingga 21 Januari

KOTA KINABALU: Tempoh perintah berkurung di kawasan perairan di tujuh daerah dalam Zon Selamat Timur Sabah (ESSZone) yang sepatutnya berakhir esok dilanjutkan sehingga 21 Januari ini.

Pesuruhjaya Polis Sabah, Datuk Omar Mammah, berkata perintah berkurung dari jam 6 petang hingga 6 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, dengan berkuat kuasanya perintah berkurung itu, orang ramai yang tinggal di kawasan berkenaan dikehendaki berada di dalam rumah dan orang lain tidak dibenarkan masuk atau berada di kawasan diisytiharkan antara jam 6 petang hingga 6 pagi pada tarikh dinyatakan.

“Perintah berkurung diteruskan bagi memastikan kawasan perairan berkenaan tidak diceroboh oleh pengganas yang mengancam keselamatan kumpulan penyelidik menjalankan penyelidikan dan pelancong asing melawat pulau peranginan.

“Ini juga bagi menjamin keselamatan dan kesejahteraan rakyat Sabah yang menjadi pengguna perairan dan mereka yang berada di daratan ESSZone,” katanya dalam satu kenyataan, di sini hari ini.

Omar berkata, perintah berkurung itu juga akan memudahkan penguatkuasaan dan pemantauan terhadap pergerakan bot, selain menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZone bagi mengeluarkan permit kepada pemohon layak bagi tujuan aktiviti perikanan atau keperluan mendesak untuk melalui kawasan perintah berkurung,” katanya. – BERNAMA


RM1 Juta Untuk Tambah Baik Pos Keselamatan ESSZone

LAHAD DATU: Kerajaan meluluskan sejumlah RM1 juta untuk menampung kos penambahbaikan pos-pos keselamatan di Zon Selamat Timur Sabah (ESSZone).

Menteri Dalam Negeri, Datuk Seri Hamzah Zainuddin berkata, peruntukan itu sebahagian dari keprihatinan pada segala yang dituntut, diperlukan, dipohon oleh ESSZone untuk memperkasa kawalan keselamatan di Kawasan Keselamatan Pantai Timur Sabah (ESSCom).

Menurutnya, peruntukan RM1 juta itu digunakan mengikut keutamaan dan akan diseimbangkan selain keperluan kebajikan bagi pegawai dan anggota ESSCom.

Katanya, hasil perbincangan antara beliau bersama Pesuruhjaya Polis Sabah Datuk Hazani Ghazali dan Komander ESSCom Datuk Ahmad Fuad Othman turut merasakan bahawa keselamatan di Sabah perlu diperhebatkan lagi.

“Lawatan saya ke ESSCom hari ini adalah bagi memastikan segala apa yang dituntut, diminta dan dipohon oleh ESSCom akan dapat kita bantu dari masa ke semasa.

“Saya yakin lawatan ini juga akan memberikan semangat kepada semua anggota,” katanya.

Beliau berkata demikian ketika ditemui selepas lawatan beliau ke pos Pasukan Gerakan Am (PGA) di Pulau Tabawan dan Pulau Adal, di sini, semalam.

Menurutnya, ESSCom telah mencapai kejayaan melalui operasi-operasi menangani masalah COVID-19 dan untuk memperketatkannya, perbincangan dengan Majlis Keselamatan Negara untuk memastikan strategi-strategi baharu dilaksana.

Mengulas mengenai lawatan beliau ke penempatan Palauh di Kampung Panji Laut, di sini, beliau berkata kerajaan tidak mahu mengumumkan tindakan atau perancangan lanjut.

“Isu Palauh ini saya tidak mahu mengumumkan caranya untuk selesaikan isu ini kerana ianya telah menjadi satu masalah yang bukan baharu, ia masalah lama.

“Isu ini memerlukan strategi yang melalui ‘political view’ dan saya akan bincang dengan kerajaan negeri Sabah dan pemimpin-pemimpinnya untuk pastikan yang perlu dilakukan untuk sama-sama memahami strategi yang akan diumumkan kerajaan agar ianya tidak menjadi retorik politik,” katanya.

Turut hadir Pesuruhjaya Polis Sabah Datuk Hazani Ghazali, Komander ESSCom Ahmad Fuad Othman. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Beaufort Dijangka Capai Imuniti Kelompok Hujung Ogos Ini

BEAUFORT : Beaufort dijangka mencapai imuniti kelompok pada akhir bulan ini berikutan kadar vaksinasi di daerah itu sudah mencecah 91.25 peratus bagi dos pertama vaksin Covid-19.

Penyelaras Program Imunisasi Covid-19 Kebangsaan (Covid-19) Daerah Beaufort, Dr Redzuan Rodger berkata, Beaufort adalah daerah terpantas menerima vaksin setakat ini.

“Sehingga semalam (Sabtu), kita sudah mencapai dos satu 91.25 peratus dan dos dua 60 peratus.

“Jadi hujung Ogos ini, kita boleh capai imuniti kelompok dengan 70 hingga 80 peratus dos dua,” katanya ketika ditemui Sinar Harian pada Program Outreach Vaksinasi Mukim Lumadan di Dewan Sri Dayang, di Kampung Lumadan pada Ahad.

Menurutnya, usaha mencapai kadar vaksinasi dengan pantas itu adalah hasil kerjasama pelbagai pihak termasuk Jawatankuasa Petugas Khas Imunisasi Covid-19 (CITF), Jawatankuasa Pembangunan dan Keselamatan Kampung (JPKK) dan Unit Pemimpin Pembangunan Masyarakat (UPPM).

“Selain itu, kita juga mempunyai dua dewan (pusat pemberian vaksin) yang boleh laksanakan pemberian vaksin sehingga 1,500 orang setiap hari dan untuk dua dewan hampir 3,000 orang.

“Sebab itu kita dapat laju dan apabila di dewan sudah berkurangan (penerima vaksin), kita ‘outreach’ dan nampak sambutan pun memberangsangkan.

“Orang kampung nampak terbuka hati untuk menerima vaksin apabila keluarga mereka datang menerima vaksin,” katanya.

Sementara itu, Ahli Dewan Undangan Negeri (ADUN) Lumadan, Ruslan Muharam berkata, jumlah populasi di seluruh daerah ini termasuk Dewan Undangan Negeri (DUN) Klias dan Membakut adalah seramai 82,700 orang.

“Menerusi program ‘outreach’ seperti ini, kita dapat memudahkan penduduk kampung yang masih belum divaksin supaya tidak tercicir.

“Mereka boleh datang sama ada berjalan kaki atau menaiki basikal, jadi ini dapat menjimatkan kos serta tenaga daripada datang ke pusat pemberian vaksin di Pekan Beaufort,” katanya. – SINAR


Ahli Parlimen Cadang Pengeluaran KWSP Kali Terakhir, i-Ceria

KUALA LUMPUR : Seorang ahli Parlimen mencadangkan kerajaan memperkenalkan bantuan kewangan ‘i-Ceria’ Kumpulan Wang Simpanan Pekerja (KWSP), iaitu kemudahan pengeluaran wang buat kali terakhir.

Datuk Seri Mohd Salim Sharif (BN-Jempol) ketika perbahasan Titah Diraja di Dewan Rakyat pada Selasa berkata, hal ini kerana terdapat keperluan mendesak bagi sebilangan rakyat Malaysia menggunakan wang persaraan mereka itu bagi tujuan meneruskan kelangsungan hiudp.

“Tuntutan ini bukan menidakkan kebimbangan kerajaan terhadap simpanan hari tua, tuntutan saya ini juga bukanlah menafikan fakta mengenai 20 peratus daripada pencarum KWSP tidak mempunyai simpanan yang cukup di hari tua.

“Tuntutan saya pada hari ini adalah semata-mata untuk memastikan permintaan Keluarga Malaysia dipenuhi, khususnya buat mereka yang masih bergelut dengan kesusahan akibat pandemik Covid-19, ditambah pula musibah banjir yang telah berlaku baru-baru ini,” katanya.

Justeru, Mohd Salim berkata, sudah tiba masanya kerajaan mengkaji semula tuntutan rakyat iaitu pengeluaran KWSP untuk kali terakhir dan secara bersasar bagi mereka yang memerlukan, bergantung kepada jumlah simpanan.

Sebelum ini, kerajaan telah membenarkan pengeluaran wang KWSP menerusi beberapa siri inisiatif, i-Sinar, i-Citra dan i-Lestari.

Cadangan berkenaan turut dipersetujui beberapa ahli Parlimen termasuk Datuk Mohd Nizar Zakaria (BN-Parit), M Karupaiya (PH-Padang Serai), Datuk Seri Hasan Arifin (BN-Rompin) dan Datuk Dr Xavier Jayakumar (Bebas-Kuala Langat).

Sementara itu, Karupaiya dan Hasan berpendapat kerajaan perlu mengawal kenaikan harga barang susulan tindakan peniaga yang tidak bertanggungjawab cenderung menaikkan harga ketika rakyat menerima bantuan kewangan. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1,900 Taska Di Sabah Belum Dibenarkan Beroperasi

KOTA KINABALU: Sejumlah 1,900 buah taman didikan kanak-kanak (Tadika) dan taman bimbingan kanak-kanak (Tabika) di Sabah akan dibuka sebaik sahaja menerima kebenaran untuk beroperasi.

Menteri Pelajaran dan Inovasi, Datuk Dr Yusof Yacob berkata, ia melibatkan sejumlah 53,997 orang murid yang bersekolah di pelbagai Tadika dan Tabika yang dikendalikan pelbagai agensi itu.

Beliau berkata, setakat ini belum ada sebarang arahan untuk membuka taska di Sabah namun, prosedur operasi standard (SOP) sudah dikeluarkan.

Setakat ini, taska yang dibenarkan buka adalah Tabika Perpaduan dan Tabika Jabatan Hal Ehwal Agama Islam Negeri Sabah (Jheains).

Manakala, taska lain di bawah Kementerian Pendidikan Malaysia, Kementerian Pembangunan Luar Bandar dan taska swasta yang berjumlah 1,900 buah masih belum mendapat kebenaran untuk dibuka.

“Bagaimanapun, dalam mesyuarat Kabinet sudah diputuskan taska perlu menyeragamkan SOP supaya semua menggunakan SOP yang sama bagi memudahkan penyelarasan. Ini kerana taska yang ada dikendalikan oleh agensi dan kementerian yang berlainan,” katanya ketika mengulas mengenai persediaan pembukaan taska di Sabah.

Yusof berkata, sekiranya semua taska sudah mendapat kebenaran beroperasi mereka harus menggunakan SOP yang selaras agar pemantauan mudah dilakukan.

Katanya, beberapa perkara perlu diberi perhatian dan guru-guru juga kena faham peraturan tentang perkara yang boleh dilakukan dan jangan ambil sambil lewa kerana ini demi keselamatan anak-anak.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


174 Hilang Tempat Tinggal Dalam Kebakaran Di Penampang

PENAMPANG: Seramai 174 mangsa membabitkan 28 keluarga hilang tempat tinggal selepas kediaman mereka di Jalan Mogonibung, Kampung Koidupan, di sini, musnah terbakar, petang tadi.

Dalam kejadian kira-kira jam 3.15 petang itu, sebuah rumah kongsi empat pintu dan empat lagi rumah jenis tidak kekal terbakar 100%.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima makluman kejadian pada jam 3.39 petang.

Katanya, sepasukan 14 anggota dan pegawai bersama dua jentera serta van Unit Bantuan Perkhidmatan Kecemasan (ERMS) dari Balai Bomba dan Penyelamat (BBP) Penampang serta Kota Kinabalu kemudian bergegas ke lokasi kejadian untuk memadamkan kebakaran.

“Pasukan Bomba berjaya menyelamatkan sebuah kilang cermin dan empat buah rumah berhampiran daripada turut terbakar.

“Tiada kecederaan atau kemalangan jiwa dilaporkan setakat ini manakala kesemua mangsa yang terlibat dipindahkan ke Dewan Nakasiba di Penampang,” katanya ketika dihubungi, hari ini.

Menurutnya, kebakaran berjaya dikawal pada jam 4.29 petang seterusnya api berjaya dipadamkan sepenuhnya pada jam 7.41 petang. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Yamani Hafez angkat sumpah MP Sipitang 7 Januari depan

Kota Kinabalu : Yamani Hafez  Musa dijadual akan mengangatk sumpah sebagai Ahli Parlimen Siptang pada 7 Januari tahun depan.

Majlis angkat sumpah itu dilakukan selepas tujuh bulan Pakatan Harapan (PH) menang Pilihan Raya Umum pada 9 Mei lalu yang menamatkan pemerintahan Barisan Nasional (BN) selama enam dekad.

“Majlis angkat sumpah itu akan dipengerusikan oleh Speaker Dewan Rakyat Datuk Mohamad Ariff Md Yusof,” katanya dalam satu kenyataan Pejabat  Yang Dipertua Dewan Rakyat hari ini.

Yamani Hafez anak lelaki kepada Tan Sri Musa Aman bekas Ketua Menteri Sabah yang pada satu ketika seorang pelarian di luar negara, dan dituduh terbabit dalam rasuah ketika kembali ke negara ini.

Yamani Hafez perlu mengangkat sumpah di Dewan Rakyat sebelum tempoh yang ditetapkan kepadanya untuk berbuat demikian, tamat pada 15 Januari depan.

Sebelum ini, Yang Dipertua Dewan Rakyat, Datuk Mohd Ariff Md Yusof,dalam kenyataan dipetik berkata, pihaknya akan mengeluarkan surat peringatan terakhir kepada Yamani Hafez untuk tampil mengangkat sumpah segera atau berdepan hilang kelayakan sebagai Ahli Parlimen.

Mohd Ariff berkata, Dewan Rakyat sebelum ini menolak permintaan Yamani Hafez untuk mengangkat sumpah melalui sidang video kerana tiada peruntukan yang membolehkan kaedah itu dilaksanakan.

Beliau turut berkata, beberapa surat peringatan sudah dihantar kepada Yamani Hafez namun tiada balasan diterima. – malaysiadateline


Larangan merokok: Sabah buat keputusan esok

KOTA KINABALU: Kerajaan Sabah dijangka memutuskan sama ada akan melaksanakan larangan merokok di restoran dalam mesyuarat Kabinet negeri esok.

Perkara itu disahkan Menteri Kesihatan dan Kesejahteraan Rakyat Sabah, Datuk Stephen Wong, sambil memaklumkan beliau sudah mengarahkan Jabatan Kesihatan negeri menangguhkan penguatkuasaan larangan merokok di premis makanan sehingga Kabinet negeri membuat keputusan.

Beliau berkata, kementeriannya mengadakan pertemuan dengan Jabatan Kesihatan semalam berhubung perkara berkenaan bagi mengelak kekeliruan.

“Notis itu (penangguhan penguatkuasaan larangan merokok di premis makanan) dikeluarkan untuk mengelak kekeliruan dan menunggu keputusan (mesyuarat) Kabinet (negeri) esok,” katanya ketika dihubungi NSTP hari ini.

Mengulas lanjut, Wong berkata, walaupun pekeliling penangguhan penguatkuasaan larangan merokok di premis makanan hanya dikeluarkan semalam, tidak bermakna kerajaan negeri enggan mematuhi peraturan Kementerian Kesihatan yang dikuatkuasa mulai 1 Januari lalu.

Ditanya mengenai kemungkinan keputusan mesyuarat esok, Wong berkata: “Saya fikir kerajaan negeri mungkin akan melaksanakannya, kita lihat nanti.”

Sebelum ini, Timbalan Ketua Menteri yang juga Menteri Kerajaan Tempatan dan Perumahan negeri, Datuk Jaujan Sambakong, berkata larangan itu perlu diteliti untuk diselaraskan dengan undang-undang negeri.

Seorang lagi Timbalan Ketua Menteri, Datuk Christina Liew pula dilaporkan berkata perkara itu perlu dibawa dalam mesyuarat Kabinet terlebih dulu kerana banyak aspek perlu diambil kira, antaranya kesan kepada industri pelancongan. – Berita Harian


Boleh Bawa Anak Masuk Pusat Beli-Belah Dan Restoran: Ismail Sabri

PUTRAJAYA: Tiada larangan untuk membawa kanak-kanak ke tempat awam termasuk pusat beli-belah dan restoran, namun perlu mematuhi penjagaan kesihatan sewaktu negara sedang berdepan wabak koronavirus (Covid-19).

Menteri Kanan (Kluster Keselamatan), Datuk Seri Ismail Sabri Yaakob berkata, tiada peruntukan atau hukuman dikenakan ke atas ibu bapa yang membawa kanak-kanak ke kawasan awam berkenaan kerana ia tidak diwartakan.

“Tidak ada tegahan untuk tidak benarkan kanak-kanak pergi membeli mainan, beli-belah dan sebagainya bersama ibu bapa mereka.

“Cuma sering kali saya nasihatkan, kalau boleh jangan bawa kanak-kanak kerana mereka golongan berisiko tinggi dan ibu-bapa kena jaga kepentingan anak mereka walaupun dipakaikan pelitup separuh muka.

“Tidak ada hukuman kerana tidak diwartakan yang kanak-kanak tidak boleh dibawa ke restoran dan pusat beli-belah tapi kerana anak-anak berisiko tinggi dengan jangkitan Covid-19, kita galakkan tidak bawa anak bersama-sama,” katanya pada sidang akhbar harian perkembangan Perintah Kawalan Pergerakan Pemulihan (PKPP) di sini hari ini.

Tegasnya, kerajaan juga tidak menetapkan halangan untuk kanak-kanak beriadah di taman permainan dan pusat beriadah, namun perlu mematuhi jarakan sosial selain tidak berhimpit-himpit.

Ditanya sama ada panggung wayang sudah dibenarkan beroperasi, beliau berkata, perkara itu belum diputuskan oleh Mesyuarat Khas Menteri-menteri mengenai pelaksanaan Perintah Kawalan Pergerakan (PKP).

Dalam pada itu Ismail berkata, peniaga dan penjaja pasar malam perlu berbincang dengan Dewan Bandaraya Kuala Lumpur (DBKL) untuk penjelasan lanjut berkaitan SOP pengoperasian sewaktu tempoh PKPP.

“Jika ada perkara yang menyusahkan mereka, persatuan diminta untuk berjumpa kembali dengan DBKL bagi membincangkan perkara-perkara yang mereka tidak setuju.

“DBKL boleh bawa perkara ini kepada mesyuarat khas menteri-menteri. Sekiranya boleh dipinda berdasarkan kehendak mereka, insya-ALLAH kerajaan pinda,” katanya.

Beliau berkata, demikian bagi mengulas mengenai nasib kira-kira 500 penjaja dan peniaga Pasar Malam Lorong Tuanku Abdul Rahman (TAR) yang dilapor memilih untuk menangguhkan dahulu pembukaan semula perniagaan mereka susulan SOP yang disifatkan terlalu ketat, termasuk jarakan sosial dan kawasan perniagaan.

Sementara itu Ismail Sabri berkata, Polis Diraja Malaysia (PDRM) telah membuat sebanyak 69,370 pemeriksaan di seluruh negara bagi memantau dan menguat kuasa pematuhan SOP PKPP dengan melibatkan seramai 16,712 anggota semalam.

Pada masa sama beliau berkata, PDRM telah menahan 61 individu atas kesalahan ingkar arahan PKPP.

“Daripada jumlah ini, sembilan individu telah direman dan 52 individu telah dikenakan kompaun.

“Antara kesalahan ingkar arahan PKPP termasuk aktiviti di pub dan kelab malam (44 individu), aktiviti refleksologi atau urut (empat) dan aktiviti yang menyukarkan jarakan sosial,” tambahnya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bomba Tenangkan Pelajar Mengamuk

PENAMPANG: Seorang pelajar tingkatan lima terpaksa ditenangkan selepas mengamuk ketika belajar di sebuah sekolah di daerah ini, semalam.

Dalam kejadian jam 8.30 pagi itu, remaja berusia 17 tahun yang dipercayai mengalami gangguan emosi berjaya dikawal selepas dipujuk pasukan bomba.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 8.35 pagi.

Katanya, sepasukan lapan anggota dan pegawai bersama jentera dan van Unit Bantuan Perkhidmatan Kecemasan (ERMS) dikerahkan bergegas ke lokasi kejadian.

“Pelajar lelaki terbabit mengamuk di tingkat tiga bangunan sekolah dan pasukan bomba yang hadir berjaya memujuk mangsa.

“Mangsa kemudiannya dihantar ke Hospital Mesra Bukit Padang bagi mendapatkan rawatan selanjutnya,” katanya dalam kenyataan media, hari ini.

Menurutnya, pasukan operasi terus menjalankan pemeriksaan lanjut bagi memastikan tiada lagi bahaya lain.

“Operasi ditamatkan pada jam 8.51 pagi,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saman Terhadap Musa Aman Kempen Fitnah – Rahman Dahlan

PETALING JAYA: Ahli Majlis Tertinggi Umno Abdul Rahman Dahlan hari ini mempersoalkan masa saman Yayasan Sabah terhadap bekas ketua menteri Musa Aman dibuat, dengan berkata ia merupakan balas dendam politik.

Rahman berkata, masa saman itu dibuat, yang disifatkannya sebagai sebahagian daripada kempen fitnah, “sangat meragukan”.

“Kenapa sekarang, bukan 6 bulan atau setahun lepas?

“Saya berani berkata bahawa saman mengejut yang dibuat oleh Yayasan Sabah di bawah pentadbiran Warisan itu menyerupai percubaan untuk mengenakan semula pertuduhan rasuah yang menyaksikan Musa dilepaskan 3 hari sebelum beliau memfailkan rayuan dalam kes siapakah ketua menteri Sabah sebenar pada 2018,” kata ketua Umno Tuaran itu dalam satu kenyataan.

Pada Jumaat, pengarah yayasan milik kerajaan negeri itu, Jamalul Kiram Mohd Zakaria memfailkan saman terhadap Musa dalam usaha mendapatkan semula wang berjumlah RM872 juta yang didakwa hilang semasa beliau merupakan pengerusi lembaga pemegang amanahnya.

Jamalul berkata, lembaga itu percaya dana tersebut hilang susulan aktiviti pembalakan yang meragukan.

Musa menafikan dakwaan itu dan dalam satu saman balas menuntut ganti rugi fitnah RM1 bilion, selain permohonan maaf rasmi berkait keputusan lembaga itu membuat kenyataan awam berhubung saman ratusan juta ringgit terhadap dirinya.

Rahman berkata, keputusan lembaga pemegang amanah mengumumkan saman itu secara terbuka bertujuan untuk “mengejutkan dan menakjubkan” bagi “mencetuskan sensasi dan meraih mata politik”.

Beliau berkata, ia berlaku pada masa tularnya cakap-cakap mengenai wakil rakyat Warisan akan melompat parti, sekali gus bertanya sama ada gabungan pemerintah itu menggunakan “taktik kotor undang-undang” kerana takut.

Katanya, rakyat Sabah sedar bahawa dakwaan terbaru terhadap Musa adalah menyerupai pertuduhan rasuah dan pengubahan wang yang digugurkan oleh Jabatan Peguam Negara baru-baru ini.

“Nampaknya kerajaan pimpinan Warisan tidak berpuas hati terhadap keputusan itu dan bermati-matian mahu mengenakan Musa,” katanya.

Kenyataan ahli Parlimen Warisan bukti kempen jahat terhadap Musa

Rahman juga berkata, kenyataan ahli Parlimen Sepanggar Azis Jamman menjelaskan niat kerajaan negeri.

Azis dilaporkan menyuarakan kekecewaaannya bahawa Peguam Negara Idrus Harun memutuskan Musa tidak bersalah sedangkan Tommy Thomas sebelum itu menganggap adanya kes terhadap beliau.

Beliau mengeluh tentang perubahan yang berlaku sejak Perikatan Nasional (PN) mengambil alih kerajaan, selain memberi amaran sekiranya kerajaan bertukar sekali lagi, peguam negara mungkin digantikan dan pandangan juga mungkin berubah.

Rahman berkata, kenyataan Azis “membuktikan kempen fitnah terhadap Musa bermula apabila Warisan mendapat kuasa dengan sokongan kerajaan Pakatan Harapan (PH)”.

Beliau bertanya kenapakah keputusan Thomas memulakan semula kes Musa boleh diterima sedangkan Suruhanjaya Pencegahan Rasuah Malaysia (SPRM) dan Suruhanjaya Bebas Anti Rasuah Hong Kong telah melepaskan beliau, tetapi keputusan Idrus “menggugurkan kes itu dipersoalkan”.

Beliau berkata, tidak harus ada dwistandard dalam perkara itu.

“Ia menunjukkan bahawa kerajaan pimpinan Warisan sentiasa kacau bilau, dan tertumpu kepada kempen untuk ‘mengenakan Musa’, bukannya mentadbir negeri.- FreeMalaysiaToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kilang, Ladang Sawit Tutup Hingga 14 April, Bengkel & Kedai Tayar Buka Tiga Kali Seminggu

KOTA KINABALU: Penutupan operasi semua kilang dan ladang sawit di beberapa daerah dilanjutkan sehingga 14 April sepanjang tempoh pelaksanaan Perintah Larangan Pergerakan (PKP).

Setiausaha Kerajaan Negeri, Datuk Safar Untong berkata, daerah terlibat ialah Tawau, Lahad Datu, Kinabatangan, Kalabakan, Semporna dan Kunak.

“Kerajaan negeri pada 30 Mac 2020 telah memutuskan bahawa penutupan operasi ladang sawit dan kilang kelapa sawit di tiga daerah iaitu Tawau, Lahad Datu dan Kinabatangan adalah dilanjutkan sehingga 14 April 2020.

“Kerajaan negeri juga memutuskan untuk menutup operasi ladang sawit dan kilang Kelapa Sawit di tiga lagi daerah iaitu Kalabakan, Semporna dan Kunak berkuatkuasa mulai 01 April 2020 sehingga 14 April 2020,” katanya dalam satu kenyataan petang ini.

Terdahulu hari ini, Dewan Perniagaan Tionghua Tawau dan Kelab Pertanian Tawau menghantar memorandum kepada kerajaan negeri agar hanya menutup kilang dan ladang sawit yang mempunyai kes Covid-19.

Memorandum tersebut berkata, penutupan sepenuhnya operasi akan menyebabkan industri sawit terjejas dan merugikan pengusaha serta pekerja terlibat.

Safar berkata, bagi operasi kedai tayar dan bengkel pula, kerajaan negeri membuat keputusan memberi kelonggaran operasi perniagaan industri berkenaan secara bersyarat.

Katanya, kedai tayar dan bengkel yang berdaftar di bawah Jabatan Kerja Raya dibenarkan beroperasi bermula pukul 8 pagi hingga 2 petang pada setiap Isnin, Rabu dan Jumaat sahaja.

“Bilangan kedai tayar dan bengkel yang akan diberikan kebenaran akan ditentukan oleh pihak berkuasa tempatan di daerah masing-masing.

“Masa operasi yang dibenarkan adalah 8 pagi hingga 2 petang pada hari Isnin, Rabu dan Jumaat sahaja,” katanya.

Tambah beliau, kerajaan negeri memutuskan untuk tidak mengadakan Pasar Tani [FAMA] di Sabah sepanjang tempoh PKP.

“Sehubungan dengan itu, semua pihak berkuasa adalah diingatkan untuk menguatkuasakan larangan-larangan dan ketetapan-ketetapan semasa PKP yang terdahulu.

“Dengan ini, orang ramai dan pihak-pihak yang terlibat hendaklah mematuhi larangan-larangan dan ketetapan-ketetapan semasa PKP,” tegas beliau.- BorneoToday


Perjuangan Ini Belum Berakhir – Shafie

KUALA LUMPUR : Setelah menyepi sejak kekalahan pada Pilihan Raya Negeri (PRN) Sabah yang lepas, Datuk Seri Mohd Shafie Apdal akhirnya bersuara hari ini.

Dalam sebuah rakaman video berdurasi 2.36 minit, bekas Ketua Menteri itu memberi jaminan perjuangan rakyat Sabah tidak terhenti, sebaliknya Warisan Plus akan terus berjuang.

Malah Shafie yang juga Ahli Dewan Undangan (ADUN) Senallang memohon penyokong serta rakyat di negeri untuk tidak sesekali berputus asa dengan kegalalan parti itu untuk mentadbir Sabah.

“Assalammualaikum dan Salam Sejahtera kepada semua. Saya doakan anda semua sihat-sihat sahaja dan sentiasa amalkan gaya hidup mengikut norma baharu pada masa ini.

“Di kesempatan ini, saya ingin mengucapkan terima kasih yang tidak terhingga kepada semua rakyat Sabah yang telah memberi kepercayaan kepada saya dan rakan-rakan melalui Parti Warisan Plus di dalam Pilihanraya Negeri baru-baru ini.

“Perjuangan kami mempertahankan dan memperjuangkan apa yang menjadi hak rakyat Sabah tidak akan terhenti di sini. Kami akan teruskan selagi hayat di kandung badan, InshaAllah.

“Kepada Tuhan Kita Yakin, Berpadu Kita Mesti!,” katanya.

Pada PRN yang diadakan baru-baru ini, Warisan Plus memenangi 32 kerusi berbanding Perikatan Nasional (PN) yang memperolehi 38 kerusi.

Kehadiran Mohd Shafie melalui video ini juga menimbulkan tanda tanya ketika rakan seangkatan dalam gabungan itu, Presiden PKR, Datuk Seri Anwar Ibrahim mendakwa dirinya mempunyai sokongan majoriti untuk membentuk kerajaan. – MalaysiaGazette

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nelayan Hilang Di Perairan Pulau Burung Masih Dalam Pencarian

LAHAD DATU: Seorang nelayan warganegara asing yang dilaporkan hilang di laut sejak dua hari lepas masih dalam pencarian di perairan Pulau Burung, Lahad Datu.

Mengimbas kembali laporan awal kehilangan Ebno bin Salim, 48 tahun disyaki hilang di laut dilaporkan telah keluar ke laut bersendirian untuk memancing ikan pada jam 2.00 petang 11 September lalu menaiki sebuah bot persendirian.

Bot yang dinaiki mangsa telah ditemui namun mangsa masih hilang.

MRSC Kota Kinabalu telah mengaktifkan operasi mencari dan menyelamat mangsa sejak kelmarin dengan menggerakkan bot HALILINTAR 5.

Turut membantu ialah aset daripada agensi kerajaan yang lain seperti Pasukan Polis Marin Polis Diraja Malaysia, Jabatan Bomba dan Penyelamat Malaysia, Angkatan Pertahanan Awam Malaysia, Tentera Laut DiRaja Malaysia dan bot nelayan tempatan.

Operasi mencari dan menyelamat ini di ketuai Pegawai Seksyen Operasi Zon Maritim Lahad Datu, Lt Madya (M) Wan Syarafuddin Jafni bin Wan Badarudin, manakala sektor pencarian merangkumi 60.4 batu nautika persegi sekitar Perairan Pulau Burung.

Maritim Malaysia memandang serius terhadap sebarang kecemasan di laut dan sentiasa mengambil langkah dan inisiatif yang terbaik dalam usaha mengurangkan kadar kehilangan nyawa di laut.

Orang ramai terutamanya komuniti maritim adalah dinasihatkan supaya sering mengambil langkah persediaan awal ke laut bagi menghadapi sebarang kemungkinan kecemasan di laut memandangkan cuaca pada masa kini yang tidak menentu.

Orang ramai juga boleh mendapatkan maklumat terkini ramalan cuaca melalui MCG Info yang boleh didapati melalui aplikasi ‘playstore’ dan ‘appstore’ di telefon bimbit.

Di samping itu Maritim Malaysia mengalu-alukan komuniti Maritim dan juga orang ramai dapat menyalurkan sebarang maklumat mengenai sebarang kemalangan dilaut dengan segera di talian 089-885727 Bilik Operasi Zon Maritim Lahad Datu.


Bantuan RM500 Kepada Penjawat Awam Negeri Di Bayar Mei

KOTA KINABALU: Kerajaan Sabah mengumumkan pemberian bantuan RM500 kepada penjawat awam negeri bagi mengurangkan bebanan mereka dalam berdepan kesukaran yang dihadapi pada masa ini.

Ketua Menteri Datuk Seri Panglima Mohd Shafie Apdal mengumumkan perkara itu dalam sidang media, di sini hari ini.

Beliau berkata, pemberian bantuan RM500 itu melibatkan semua pegawai dan kakitangan perkhidmatan awam negeri yang bergaji dibawah skala gred 54.

“Ia termasuk kepada anggota perkhidmatan awam negeri yang bergaji harian.

“Kita akan bagi bantuan RM500 ini dan ia akan diserahkan pada bulan depan,” katanya dalam sidang media selepas Majlis Penyampaian Sumbangan Bantuan Kewangan Covid-19 daripada syarikat berkaitan kerajaan (GLC), syarikat swasta, dewan perniagaan dan badan-badan berkanun, di Pusat Pentadbiran Negeri Sabah.

Menurutnya, pemberian bantuan itu diharap dapat membantu anggota perkhidmatan awam dalam berdepan kesukaran yang dilalui sempena bulan Ramadan dan sepanjang Perintah Kawalan Pergerakan (PKP) ini.


Shafie antara 13 belum isytihar harta

PUTRAJAYA: Presiden PKR, Datuk Seri Anwar Ibrahim, yang juga Ahli Parlimen Port Dickson, adalah antara 13 ahli parlimen yang belum mengisytiharkan harta kepada Suruhanjaya Pencegahan Rasuah Malaysia (SPRM).

Berdasarkan Portal Pengisytiharan Harta (https://mydeclaration.sprm.gov.my/), sehingga jam 5 petang tadi, ahli parlimen itu yang memenangi pilihan raya kecil Port Dickson pada 13 Oktober lalu masih belum mengisytiharkan jumlah pendapatan bulanan dan aset.

Timbalan Ketua Pesuruhjaya (Pencegahan) SPRM, Datuk Shamshun Baharin Mohd Jamil pada satu majlis di Putrajaya awal hari ini memaklumkan terdapat 13 ahli parlimen kerajaan yang masih belum mengisytiharkan harta kepada SPRM.

Selain itu, Ketua Menteri Sabah yang juga Ahli Parlimen Semporna, Datuk Seri Mohd Shafie Apdal dan Menteri Besar Perak, Datuk Seri Ahmad Faizal Azumu, yang juga Ahli Parlimen Tambun, antara yang belum mengisytiharkan harta.

Berdasarkan laman sesawang itu, seramai tujuh ahli parlimen PKR masih belum mengisytiharkan harta.

Selain Anwar, Datuk Abdullah Sani Abdul Hamid (Kapar), P Prabakaran (Batu), Datuk Seri Dr Santhara (Segamat), Awang Husaini Sahari (Putatan), Ali Biju (Saratok) dan Dr Michael Teo Yu Keng (Miri).

Tiga ahli parlimen Parti Pribumi Bersatu Malaysia yang belum mengisytiharkan harta selain Ahmad Faisal ialah Datuk Dr Noor Azmi Ghazali (Bagan Serai) dan Datuk Dr Shahruddin Md Salleh (Sri Gading).

Bagi Parti Warisan Sabah, selain Mohd Shafie, seorang lagi yang belum mengisytiharkan harta ialah Datuk Rozman Isli (Labuan).

Di samping itu, Presiden UPKO, Datuk Seri Wilfred Madius Tangau yang juga anggota Parlimen Tuaran, belum mengisytiharkan harta.

Semakan mendapati beberapa ahli parlimen hanya mengisytiharkan jumlah pendapatan bulanan tetapi tidak mengisytiharkan jumlah aset.

Mereka termasuk Menteri Pelancongan, Seni dan Budaya Datuk Mohamaddin Ketapi (Silam), Menteri di Jabatan Perdana Menteri Senator P Waytha Moorthy dan Datuk Liew Vui Keong (Batu Sapi), R Sanisvara Nethaji Rayer (Jelutong), Wong Tack (Bentong), dan Mordi Bimol (Mas Gading). – BERNAMA


Covid-19: Nabawan Kembali Zon Hijau

KOTA KINABALU: Daerah Nabawan kembali menjadi zon hijau apabila tiada lagi kes aktif Covid-19 dicatatkan di daerah tersebut.

Nabawan menjadi satu-satunya daerah di Sabah yang tidak mencatatkan kes aktif Covid-19 setakat ini.

Menteri Kerajaan Tempatan dan Perumahan Datuk Seri Panglima Masidi Manjun berkata, untuk hari ini, sebanyak 259 kes dilaporkan di 13 daerah di Sabah.

Daerah Kota Kinabalu masih berada dikedudukan teratas dengan 73 kes positif, diikuti dengan Lahad Datu (34), Sandakan (29), Tuaran (27), Tawau (24), Kudat (19), Putatan (17), Keningau (14) dan Penampang (14).

Sementara Papar mencatatkan tiga kes, Kota Belud (2), Sipitang (2) dan Kuala Penyu (1).

Hari ini, Ranau bertukar dari zon jingga kepada zon kuning iaitu kawasan yang mencatatkan kes kurang daripada 20 kes.

Tiga kluster baharu dilaporkan di Sabah hari ini iaitu kluster Karamunting, Sandakan dengan 21 kes positif, kluster Saga, Kota Kinabalu dengan sembilan kes positif dan kluster Haven, Lahad Datu dengan 11 kes positif.

Manakala, sebanyak dua kes kematian baharu dilaporkan hari ini iaitu di Tuaran dan di Sandakan. Dengan itu, keseluruhan kes kematian di Sabah sehingga kini adalah sebanyak 164 kes.

Sebanyak 553 kes pulih dilaporkan di Sabah hari ini.

Setakat ini, sebanyak 21,448 kes Covid-19 dilaporkan di Sabah, dengan 2,935 kes aktif yang sedang menerima rawatan dimana, 739 orang dirawat di hospital dan 2,196 orang di Pusat Kuarantin dan Rawatan Covid-19 (PKRC).

Terdapat 69 orang ditempatkan di Unit Rawatan Rapi (ICU) dan 19 orang memerlukan alat bantuan pernafasan.

Katanya, kapasiti katil di hospital dan PKRC seluruh Sabah ketika ini adalah sebanyak 9,101 katil, iaitu 1,010 di hospital dan 8,091 katil di PKRC. Kadar penggunaan katil adalah 32.25 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Peruntuk RM35 Juta Bantuan Prihatin Covid-19 Untuk Petani, Penternak & Nelayan

KOTA KINABALU: Sejumlah RM35 juta disediakan untuk membantu penggiat sektor pertanian yang terjejas akibat pandemik Covid-19 di bawah Bantuan Prihatin Covid-19 Negeri Sabah.

Timbalan Ketua Menteri merangkap Menteri Pertanian dan Industri Makanan, Datuk Seri Panglima Dr Jeffrey Kitingan berkata, bantuan berjumlah RM34.87 juta itu akan diagihkan kepada 116,248 orang penerima berdaftar dengan agensi dan jabatan di bawah kementerian tersebut.

Beliau berkata, setiap penerima akan memperoleh bantuan secara one-off berjumlah RM300.

Daripada jumlah penerima itu, seramai 48,756 penerima adalah daripada pekebun kecil getah yang berdaftar di bawah Lembaga Industri Getah Sabah (LIGS), sejumlah 32,836 orang petani yang berdaftar di bawah Jabatan Pertanian serta 16,205 pekebun kecil kelapa sawit di bawah Lembaga Minyak Sawit Malaysia (MPOB).

Selain itu, seramai 10,669 orang nelayan di bawah Jabatan Perikanan juga akan menerima bantuan kewangan secara one-off itu. Turut menerima adalah 3,890 orang individu berdaftar di bawah Lembaga Kemajuan Tanah Negeri Sabah (SLDB), 2,069 orang penternak, 1,160 pekebun kecil koko dan seramai 663 individu dari Korperasi Pembangunan Desa (KPD).

Bagaimanapun, senarai berkenaan belum menyeluruh. Mana-mana individu yang tercicir, permohonan bantuan mereka akan tetap dipertimbangkan dengan syarat mereka mestilah berdaftar dengan mana-mana agensi dan jabatan kerajaan berkaitan.

Jeffrey berkata, dana itu sebahagian daripada bantuan kewangan yang diperuntukkan kerajaan negeri bagi membantu golongan berpendapatan rendah (B40).

Penerima dalam sektor lain termasuk pemandu teksi, pemandu lori dan penggiat industri pelancongan.

Katanya, dokumentasi semua penerima sedang diproses dan akan diserahkan kepada Jabatan Perbendaharaan Negeri untuk proses pembayaran secara terus ke akaun penerima.- BorneoToday


Covid-19: Perdana Menteri Buat Pengumuman Khas Hari Ini

KUALA LUMPUR: Perdana Menteri Tan Sri Muhyiddin Yassin akan membuat pengumuman khas pada Isnin mengenai tindakan yang akan dilaksanakan kerajaan berhubung situasi semasa jangkitan COVID-19 yang menunjukkan trend peningkatan sejak kebelakangan ini.

Semasa memaklumkan perkara itu, Menteri Kanan (Kluster Keselamatan) Datuk Seri Ismail Sabri Yaakob berkata kerajaan memandang serius dan sentiasa memantau situasi semasa trend peningkatan jangkitan yang mencatatkan empat digit bermula penghujung November 2020, sehingga rekod tertinggi kes harian COVID-19 dicatatkan semalam dengan 2,433 kes baharu.

“Kerajaan sedang memperhalusi dan menilai tindakan-tindakan yang perlu diambil segera bagi mengawal penularan jangkitan COVID-19 termasuk mempertimbangkan prosedur operasi standard lebih ketat melibatkan sektor sosial bagi mengurangkan pergerakan dan risiko COVID-19,” katanya pada sidang media perkembangan Perintah Kawalan Pergerakan Pemulihan (PKPP) di sini hari ini.

Ismail Sabri berkata kerajaan juga mendengar keluhan dan cadangan rakyat yang amat bimbang dengan peningkatan kes itu, selain sangat memahami beban tugas yang dihadapi petugas kesihatan berikutan peningkatan kes yang mendadak.

Jelasnya, ia lebih-lebih lagi ketika beberapa negeri ketika ini sedang diuji bencana banjir, dan ramai yang bimbang jika bencana itu akan menjadi satu lagi penyebab kepada penularan COVID-19 ini.


38 Projek Naiktaraf Dalam Parlimen Sandakan Untuk Kemudahan Rakyat

SANDAKAN: Sepanjang 2019, pejabat Parlimen Sandakan telah menggunakan peruntukan dengan sebaiknya untuk menyiapkan sejumlah 38 kerja-kerja projek menaiktaraf di kawasan Sandakan.

Ini termasuk membantu golongan B40 untuk membina semula rumah mereka yang rosak, usang dan menggantikan atap yang rosak.

Ahli Parlimen Sandakan Vivian Wong Shir Yee berkata, sebagai tambahan membuat kerja-kerja membaiki dan menaiktaraf, Parlimen Sandakan turut memberi fokus untuk menyediakan suasana pembelajaran atau persekitaran yang baik kepada sekolah dalam kawasan parlimen ini.

“Kita juga menggantikan meja, kerusi, papan putih dan penghawa dingin yang baharu di sekolah-sekolah,” katanya.

Beliau menambah Parlimen Sandakan juga berusaha, mengambil berat dan memberikan keutamaan kepada keperluan rakyat yang kurang bernasib baik.

Katanya, ia turut menyediakan perabot yang baharu untuk pusat pembelajaran Persatuan Bagi Orang Pekak Sandakan.

“Ini juga membuktikan bahawa kita boleh melakukan lebih lagi untuk rakyat jika peruntukan yang ada digunakan dengan bijak dan sebaiknya untuk manfaat masyarakat,” katanya.

Vivian percaya pihaknya juga akan boleh melakukan lagi banyak kejayaan pada tahun 2020 ini.

Beliau berkata demikian dalam satu kenyataan di sini berhubung azam dan harapan beliau pada tahun 2020 serta kejayaan pelaksanaan kerja-kerja pejabat itu sepanjang tahun 2019.

Vivian menyatakan pihaknya bersama pasukannya di pejabat itu bertekad meneruskan usaha membantu rakyat dan pihak yang memerlukan di tahun 2020 ini.

“Kita juga akan cuba melakukan lagi banyak kejayaan pada tahun 2020 untuk kepentingan rakyat di kawasan parlimen saya.

“Sebagai kerajaan yang membawa harapan baharu kepada rakyat dan kita akan berusaha meningkatkan perkhidmatan yang lebih baik lagi untuk rakyat,” katanya.

Katanya, seperti yang mendiang ayahnya selalu katakan, “Sentiasa dahulukan rakyat kita”, ini juga akan menjadi kata semangat kepada mereka.

Vivian gembira pejabat itu juga berjaya melakukan beberapa usaha membantu rakyat di sini sepanjang tahun 2019 dan akan terus melakukannya di tahun 2020.

Beliau berkata pihaknya juga memohon maaf diatas sebarang kekurangan daripada pasukannya itu dan berjanji akan meningkatkan usaha mereka bagi memberikan perkhidmatan yang lebih baik lagi untuk rakyat di tahun 2020.


Darell Leiking Sahkan ADUN Sebatik Keluar Warisan

KOTA KINABALU: Timbalan Presiden Parti Warisan Sabah (Warisan), Datuk Darell Leiking mengesahkan Ahli Dewan Undangan Negeri (Adun) Sebatik, Hassan A Gani Pg Amir sudah keluar daripada parti itu.

Menerusi status dimuat naik di Facebook beliau pada Khamis, beliau berkata insiden keluar parti itu membuatkannya mengimbau kembali perbincangannya bersama rakan seperjuangan sebelum ini.

“Kami dan beberapa rakan lain telah terpilih untuk berkhidmat selama lima tahun untuk penggal (2013-2018) sebagai wakil pembangkang.

“Kami berhadapan dengan pelbagai cabaran namun kami tidak pernah goyah untuk beralih kepada kerajaan memerintah meskipun serba kekurangan.

“Semua tuntutan, semua sindiran, serangan peribadi dan juga tawaran menarik berbentuk fiskal (tidak dipedulikan),” katanya menerusi status tersebut.

Beliau yang juga Ahli Parlimen Penampang dan ADUN Moyog berkata, cabaran mendatang akan dihadapi secara efisien.

Darell menambah, pengalaman menjadi kerajaan di peringkat Persekutuan dan negeri Sabah kira-kira dua tahun lalu telah mematangkan mereka.

“Dalam tempoh tersebut, kami telah kehilangan rakan atas alasan politik, mereka bukan sahaja bertindak keluar parti malah menghentam kami dalam proses tersebut.

“Kita percaya, ia adalah cara segelintir orang tetapi malangnya ada yang menjadikannya sebagai amalan biasa.

“Bagaimanapun, kita diajar untuk memaafkan dan tidak lupa cara mereka, tujuan mereka meninggalkan tanggungjawab mereka dengan mudah, tidak tahan atau tidak boleh tahan menjadi wakil pembangkang,” katanya.

Adun Sebatik dari Warisan pada Khamis mengumumkan keluar parti atas alasan Warisan masih mengutamakan politik berbanding kesejahteraan rakyat.

Katanya beliau kini seorang Adun Bebas yang menyokong Kerajaan Negeri Sabah di bawah Gabungan Rakyat Sabah (GRS) serta kepimpinan Perdana Menteri Tan Sri Muhyiddin Yassin dan Ketua Menteri Sabah Datuk Seri Hajiji Noor. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5 Selamat, Ambulans Langgar Kawanan Lembu Di Kota Belud

KOTA BELUD: Lima individu berdepan detik cemas apabila ambulans yang dinaiki merempuh kawanan lembu di Jalan Kota Belud – Kota Marudu, di sini, pagi hari ini.

Dalam kejadian jam 4 pagi itu, semua individu terbabit iaitu doktor, jururawat, pemandu, pesakit dan keluarga pesakit terselamat.

Bagaimanapun, empat lembu mati akibat pelanggaran itu.

Ketua Polis Daerah Kota Belud, Superintendan Shahrudin Mat Husain berkata, hasil siasatan mendapati ambulans milik Hospital Kudat sedang dalam tugas rasmi membawa pesakit ke hospital di Kota Kinabalu.

“Sebaik tiba di lokasi, tiba-tiba kawanan lembu berlari dan melintas dari arah kanan ke kiri jalan.

“Disebabkan jarak yang sudah terlalu dekat, pemandu ambulans tidak dapat mengelak lalu melanggar lembu berkenaan,” katanya ketika dihubungi hari ini.

Menurutnya, akibat kejadian itu empat lembu mati dan sehingga kini belum ada individu yang mengaku sebagai pemilik haiwan berkenaan.

Beliau berkata, kes disiasat mengikut Peraturan 10 Kaedah-Kaedah Lalulintas Jalan 1959 (Rule 10 LN 166/59).

“Orang ramai turut dinasihatkan supaya sentiasa berhati-hati ketika memandu dan mematuhi undang-undang jalan raya bagi mengelak kejadian tidak diingini,” katanya. – HMetro


COVID-19: Sandakan Catat Kematian Tertinggi Di Sabah

KOTA KINABALU: Daripada 218 kes kematian Covid-19 dilaporkan di Sabah setakat semalam, Sandakan merekodkan bilangan kes kematian tertinggi dengan 65 kes.

Setakat hari ini, bilangan kes Covid-19 direkodkan di Sandakan adalah 4,245 kes positif.

Manakala, Kota Kinabalu yang merekodkan 52 kes kematian, Tawau dengan 31 kes dan 28 kes kematian di Semporna.

Menteri Kerajaan Tempatan dan Perumahan, Datuk Seri Masidi Manjun berkata, empat daerah itu merekodkan bilangan kes kematian tertinggi berbanding daerah lain di Sabah.

Beliau berkata, daripada 218 kematian yang direkodkan, 163 kes melibatkan warganegara dan 55 kes membabitkan bukan warganegara.

Beliau berkata demikian semasa sidang media perkembangan semasa Covid-19 negeri Sabah, di sini hari ini.

Untuk hari ini, 248 kes positif baharu dilaporkan di Sabah dengan dua kematian.

Daerah Sandakan mencatatkan kes baharu tertinggi dengan 59 kes positif diikuti dengan Kota Kinabalu (50); Penampang (43), Lahad Datu (24), Tuaran (21), Tawau (13), Putatan (10), Keningau (7) dan empat kes di Semporna, Beluran dan Pitas.

Sementara, tiga kes di Papar, Tambunan (2) dan masing-masing satu kes di Kudat, Kota Belud, Kalabakan dan Kinabatangan.

Daripada 248 kes positif, sebanyak 126 kes dikesan daripada saringan kontak rapat di 14 daerah. Manakala, 61 kes daripada saringan kluster sedia ada, saringan bergejala 36 kes, saringan komuniti tujuh kes dan 18 kes adalah dari lain-lain kategori.

Sementara, sebanyak 299 kes pulih dilaporkan, dengan kumulatif kes sebanyak 27,801 kes.

Setakat ini, sebanyak 30,786 kes Covid-19 dilaporkan di Sabah dengan 1,990 kes aktif yang sedang menerima rawatan, iaitu 627 orang di hospital dan 1,363 orang di Pusat Kuarantin dan Rawatan Covid-19 (PKRC).

Dengan dua kes kematian dilaporkan hari ini, kumulatif kematian di Sabah menjadi 220 kes.

Terdapat 70 orang ditempatkan di Unit Rawatan Rapi (ICU) dan 27 orang memerlukan alat bantuan pernafasan.

Katanya, kapasiti katil Covid-19 di seluruh Sabah ketika ini kekal 5,777 katil dengan peratusan penggunaan 29.24 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tutup 10 Laluan Di Kampung Sabah Baru

LAHAD DATU, 12 Nov : Polis menutup 10 laluan di kawasan Perintah Kawalan Pergerakan Diperketatkan (PKPD) di Kampung Sabah Baru di sini, bagi mengelak penduduk menyelinap keluar dan masuk kampung berkenaan.

Ketua Polis Daerah Lahad Datu ACP Nasri Mansor berkata kedudukan strategik kampung yang diingkungi jalan bakau dan jalan laut dikhuatiri menjadi laluan tikus.

“Polis dan agensi keselamatan lain telah memasang kawat berduri di laluan yang dijangka menjadi lorong tikus dan digunakan penduduk untuk lari,” katanya ketika dihubungi pemberita di sini.

Nasri berkata laluan dari Kawasan Industri Berkelompok Kelapa Sawit (POIC) yang berdekatan kampung itu juga turut ditutup dengan menggunakan kawat berduri.

“Setakat ini, keadaan terkawal, penduduk di sana menerima arahan PKPD ini dengan baik dan bantuan bakul makanan juga telah disalurkan, saya berharap penduduk sentiasa patuh dengan arahan petugas,” katanya.

Sementara itu, Pengerusi Pusat Kawalan Operasi Bencana (PKOB) Daerah Lahad Datu Juraimin Jadil berkata PKPD yang berkuat kuasa pada 10 hingga 23 Nov ini membabitkan 701 rumah dengan 3,917 penduduk.

Juraimin yang juga Pegawai Daerah Lahad Datu berkata pelaksanaan PKPD bagi memudahkan Kementerian Kesihatan (KKM) melaksanakan saringan COVID-19 bersasar seterusnya menyekat penularan kepada komuniti setempat.

Mengikut laporan PKOB daerah, sehingga semalam, seramai 102 individu dikesan positif COVID-19 daripada 441 individu yang disaring di lokaliti itu. – BERNAMA


Situasi Covid-19 Di Sabah Semakin Serius – Masidi

KOTA KINABALU: Menteri Kerajaan Tempatan dan Perumahan Masidi Manjun berkata, situasi Covid-19 di Sabah semakin serius apabila 117 daripada 217 kes yang dicatatkan hari ini adalah hasil daripada saringan kontak rapat.

Katanya, perkembangan itu sekali gus mencetuskan kebimbangan jangkitan akan menjadi lebih meluas di kalangan masyarakat di Sabah.

”Selain daripada 117 kes hasil daripada saringan kontak rapat, sebanyak 42 kes lagi adalah daripada saringan kluster sedia ada, saringan bersasar (10), saringan bergejala (37), saringan kategori kemasukan wad, prosedur atau penjaga (tiga), saringan pekerjaan (satu) dan lain-lain kategori (tiga).

”Tawau mencatat kes harian terbanyak hari ini iaitu sebanyak 51 termasuk daripada kluster baharu dan lain-lain daerah yang turut mencatatkan kes harian yang tinggi ialah di Kota Kinabalu sebanyak 12 kes, Penampang (21), Kunak (20), Lahad Datu (16), Keningau (12), Sandakan (12) dan Tuaran (10),” katanya, di sini, hari ini.

Masidi berkata, satu kluster baharu turut direkodkan hari ini iaitu Kluster Desa Tanggu di Tawau yang tercetus sempena perayaan Aidilfitri membabitkan individu yang telah lengkap vaksinasi masing-masing sebelum ini.

Katanya, individu yang juga kluster indeks bagi kluster berkenaan merupakan wanita berusia 53 tahun yang mempunyai gejala sejak 15 Mei dan kemudiannya disahkanpositif di Klinik Kesihatan Tawau pada 20 Mei hasil saringan bergejala.

”Susulan kes itu, saringan kontak rapat dan kontak sosial mendapati 17 lagi kes positif, menjadikan jumlah kumulatif sebanyak 18 kes dan berdasarkan siasatan awal, kes indeks dipercayai mendapat jangkitan daripada satu kontak sosial yang berhari raya ke rumahnya pada 13 Mei.

”Kontak sosial terbabit mempunyai rekod pergerakan ke tiga buah rumah di Taman Desa Ranggu serta rumah mertuanya di Kampung Jawa Tawau sebelum dikesan positif pada 22 Mei 2021,” katanya.

Dalam perkembangan sama, Masidi berkata, kerajaan negeri hari ini memutuskan untuk melarang perkongsian peralatan sembahyang di semua premis ibadat.

”Kerajaan negeri menerusi Jabatan Hal Ehwal Agama Islam Negeri Sabah (JHEAINS) mewajibkan semua jemaah supaya membawa sejadah dan telekung sendiri semasa menunaikan solat di masjid, surau atau bilik-bilik sembahyang yang disediakan oleh pemilik-pemilik premis perniagaan.

”Pihak pengurusan masjid, surau dan pemilik-pemilik premis perniagaan juga tidak menyediakan peralatan tersebut.

”Selain itu, penganut agama Kristian, Buddha dan lain-lain juga diwajibkan membawa peralatan sendiri semasa beribadat di rumah ibadat masing-masing dan notis mengenai kewajiban membawa peralatan sendiri hendaklah dipamerkan di semua premis ibadat,” katanya.

Dalam pada itu, beliau berkata, sebarang penganjuran pertandingan golf adalah tidak dibenarkan serta-merta sehingga 7 Jun.

Susulan keputusan itu, katanya, kebenaran penganjuran pertandingan golf yang dikeluarkan atau diluluskan oleh Kementerian Belia Dan Sukan Sabah sebelum ini adalah dibatalkan dengan serta merta.

”Kebenaran permainan atau sukan golf pada masa ini hanyalah bagi tujuan rekreasi sahaja dan kebenaran ini juga adalah tertakluk hanya seorang pemain sahaja dibenarkan menggunakan sebuah ‘buggy’,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Setiausaha Agung Parti STAR Angkat Sumpah Timbalan Menteri Persekutuan

KUALA LUMPUR, 16 April : Senator Datuk Guan Dee Koh Hoi hari ini mengangkat sumpah jawatan Timbalan Menteri Persekutuan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Guan Dee yang juga Setiausaha Agung Parti Solidariti Tanah Airku (STAR) mengangkat sumpah jawatan itu pada Istiadat Pengurniaan Surat Cara Pelantikan dan Sumpah Simpan Rahsia di Singgahsana Kecil, Istana Negara di sini.

Turut menyaksikan istiadat berkenaan Perdana Menteri Tan Sri Muhyiddin Yassin, Ketua Hakim Negara Tun Tengku Maimun Tuan Mat dan Ketua Setiausaha Negara Tan Sri Mohd Zuki Ali.

Hadir sama Menteri Pelancongan, Seni dan Budaya Datuk Seri Nancy Shukri dan Menteri Pertanian dan Industri Makanan Datuk Seri Dr Ronald Kiandee.

Sementara itu, Guan Dee ketika ditemui selepas istiadat tersebut mengesahkan beliau dilantik sebagai Timbalan Menteri Pelancongan, Seni dan Budaya.

“Saya mengucapkan terima kasih kepada Yang Amat Berhormat Perdana Menteri Tan Sri Muhyiddin Yassin kerana memberikan peluang ini kepada parti STAR untuk menyertai Kabinet (pentadbiran) Persekutuan,” katanya.

Guan Dee turut melahirkan aspirasi untuk meningkatkan semula sektor pelancongan iaitu antara sektor terkesan akibat COVID-19. – BERNAMA


Bunuh Diri Tak Dapat Sertai Kelas ‘Online’

Kerala: Remaja perempuan didakwa membunuh diri hanya kerana tidak dapat menyertai kelas dalam talian disebabkan rumah tiada internet.

Devika Balakrishnan, 14, ditemui mati di tepi rumahnya di Valancherry, di sini dengan botol cecair toksik yang sudah kosong di sisi.

Difahamkan, keluarganya tidak mampu menyediakan kemudahan internet dan remaja itu bimbang sekiranya ketinggalan dalam pelajaran disebabkan perintah berkurung Covid-19.

Bapanya yang sukar bekerja kerana sakit memberitahu media tempatan bahawa, anak perempuannya itu kemurungan disebabkan sukar menyertai kelas berkenaan.

“Dia meminta kami membaiki televisyen supaya dia dapat mengikuti kelas Online. Tetapi kami tidak mempunyai wang untuk membaikinya dan kami juga tiada telefon pintar,” katanya seperti dilapor Mirror.uk.

Kematian remaja itu mencetuskan protes di Kerala dengan penunjuk perasaan membangkitkan isu ketidaksamaan dalam perintah berkurung India susulan pandemik.

Ketua Kesatuan Pelajar Kerala, Abhijith berkata, “langkah kerajaan telah menyebabkan pelajar miskin dalam tekanan.”

Menteri Pendidikan India Professor Raveendranath berkata, siasatan terhadap kematian Devika sedang dijalankan, malah pihaknya turut membuat tinjauan untuk melihat kemudahan di rumah pelajar selain menyediakan bilik darjah di kawasan kejiranan bagi pelajar miskin yang tiada televisyen dan telefon pintar.

“Kementerian melancarkan kelas dalam talian secara rintis dan akan mengulang siar semua kelas itu berulang kali. Tetapi malangnya, remaja perempuan itu membunuh diri,” katanya.

Sesetengah sekolah di India mula dibuka namun, masih ramai yang menyediakan kelas dalam talian, dengan kerajaan negeri mengarahkan semua pihak berkuasa tempatan agar mewujudkan bilik darjah di kejiranan dengan televisyen untuk menayangkan kelas dalam talian.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Budak Maut Dilanggar Lori Sedang Mengundur

Seorang pemandu lori di Guangdong, China secara tidak sengaja melanggar kanak-kanak yang sedang bermain di belakang kenderaannya, menyebabkan mangsa maut di tempat kejadian.

Lapor China Press, mangsa dan rakannya sebelum itu sedang bermain di lokasi ketika lori itu sedang mengundur menghampiri mereka.

Rakan mangsa yang ternampak lori itu segera ke tepi tanpa sempat memberi amaran kepada mangsa yang kemudian dirempuh dan terperosok di bawah lori.

Pemandu lori segera keluar mendapatkan mangsa dan terus menghantarnya ke hospital. Malangnya mangsa disahkan telah meninggal dunia.

Difahamkan, polis akan mengambil tindakan terhadap pemandu lori terbabit.

Sumber: China Press, World of Buzz


Orang Awam Temui Mayat Lelaki

TAWAU; 20 FEBRUARI 2020 (Khamis) – Mayat seorang lelaki dewasa ditemui orang awam dalam keadaan terbaring di batu 5 1/2 Jalan Apas, Tawau pagi tadi.

Berikutan itu, orang awam yang menemui mayat mangsa tampil menghubungi polis kira-kira pukul 7.25 pagi sebaik penemuan mayat mangsa.

Ketua Polis Daerah Tawau, ACP Peter Anak Umbuas berkata, mayat lelaki tersebut yang telah dikenalpasti dikenali sebagai Amir Bakasang berumur 51-tahun dipercayai meninggal dunia akibat mati mengejut (SDR).

Katanya, hasil siasatan di lokasi mayat mangsa ditemukan itu tidak menjumpai sebarang tanda-tanda yang mencurigakan dan siasatan awal juga mendapati tiada unsur jenayah berikutan kematian lelaki berkenaan.

Mengikut pendedahan isteri mangsa, kali terakhir mereka bertemu iaitu pada lima hari lalu (15 februari) di rumah anak mereka di sebuah ladang yang terletak di Jalan Semporna ketika mangsa melawat cucu mereka yang baru lahir.

ACP Peter berkata, mayat berkenaan masih ditempatkan di kamar mayat hospital Tawau bagi menjalani proses bedah siasat yang akan dijalankan bagi mengetahui punca sebenar kematian mangsa.

Siasatan keatas mangsa masih dijalankan dan kes diklafikasikan sebagai mati mengejut.


Remaja Maut Terperosok Di Bawah Lori

TUARAN: Seorang remaja lelaki maut akibat terseret selepas motosikal ditunggangnya terperosok di bawah lori di Jalan Marabahai-Serusup berhampiran simpang Marabahai Spur di sini, hari ini.

Dalam kejadian jam 10.50 pagi itu, mangsa berusia 17 tahun cedera parah di kepala serta badan dan meninggal dunia di tempat kejadian.

Ketua Polis Daerah Tuaran, Deputi Superintendan Mohd Hamizi Halim, berkata siasatan awal mendapati mangsa menunggang motosikal di jalan lurus dari arah Tuaran menghala Gayang.

“Sebaik menghampiri lokasi, sebuah lori dari arah Tuaran membuat pusingan U di hujung pembahagi jalan untuk membelok kanan dan menuju ke Tenghilan menyebabkan mangsa tidak sempat mengelak dan merempuh lori itu.”

“Akibat rempuhan itu, mangsa bersama motosikalnya terperosok di bawah lori dan terseret. Mangsa disahkan meninggal dunia di tempat kejadian paramedik.

“Mayat mangsa dihantar ke Hospital Tuaran untuk tindakan lanjut.

Kes disiasat mengikut Seksyen 41(1) Akta Pengangkutan Jalan (APJ) 1987,” katanya.

Bagaimanapun, pemandu lelaki lori berusia 60 tahun tidak mengalami sebarang kecederaan.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


58 Pelajar Di Sabah Positif Covid-19, Tiada Sekolah Ditutup

KOTA KINABALU: Menteri Kerajaan Tempatan dan Perumahan Sabah, Masidi Manjun berkata, 58 pelajar Sijil Pelajaran Malaysia (SPM) dan Sijil Tinggi Persekolahan Malaysia (STPM) di Sabah disahkan positif Covid-19 setakat semalam.

Bagaimanapun beliau berkata, setakat ini, belum ada sekolah ditutup akibat penularan Covid-19 dan ianya berjalan seperti biasa mengikut SOP ditetapkan.

Katanya, semua kes itu dikesan hasil ujian saringan sebelum kemasukan ke asrama, bukannya jangkitan daripada sekolah.

Sepuluh kes dilaporkan di Sandakan, masing-masing tujuh kes di Lahad Datu dan Semporna, Tawau (6), masing-masing empat kes di Kalabakan, Kota Marudu dan Kudat, tiga kes di Kinabatangan dan Ranau, dua kes di Telupid dan Tongod, manakala Beaufort, Keningau, Kota Belud, Kunak, Papar dan Pitas masing-masing merekodkan satu kes.

”Semua pelajar yang dikesan positif ketika menjalani ujian saringan sebelum kemasukan ke asrama itu kini ditempatkan di Pusat Kuarantin dan Rawatan Berisiko Rendah (PKRC), manakala kontak rapat pelajar terbabit juga telah dikenal pasti dan diasingkan di pusat kuarantin di daerah masing-masing,” katanya dalam taklimat Covid-19 di Sabah.

Masidi berkata, buat masa ini, ujian saringan hanya dilakukan ke atas pelajar SPM dan STPM sebelum mereka kembali ke asrama, manakala guru belum diwajibkan berbuat demikian.

Bagaimanapun, katanya, semua guru dan kakitangan sekolah perlu sentiasa peka terhadap kesihatan masing-masing, termasuk menemui doktor untuk menjalani ujian saringan sekiranya bergejala.

“Pada masa sama, pematuhan terhadap SOP ketika sesi persekolahan hendaklah diberi perhatian serius agar jangkitan tidak berlaku di sekolah.”

Mengulas perkembangan kes Covid-19 di Sekolah Menengah Kebangsaan Tulid di Sook, beliau berkata, hanya seorang pelajar dan seorang guru yang disahkan positif.

Katanya, pelajar dan guru terbabit sedang dirawat di PKRC Keningau, manakala 64 kontak rapat, termasuk pelajar sekolah itu dikuarantin di Institut Pendidikan Guru (IPG) Keningau.

“Hasil siasatan awal menunjukkan kebarangkalian jangkitan ini merupakan jangkitan komuniti dan bukan jangkitan di sekolah.

“Tindakan pantas oleh pejabat kesihatan Keningau berjaya mencegah penularan wabak ini ke sekolah dengan semua kontak rapat yang berisiko dikenal pasti dan diasingkan daripada guru serta pelajar lain.”

Beliau berkata, sesi persekolahan di sekolah itu berjalan seperti biasa dengan pematuhan SOP ketat di samping kerja pembersihan di kawasan sekolah turut dilaksanakan semalam. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kluster Dambai Inanam Direkodkan Melalui Satu Majlis Pertunangan

KOTA KINABALU: Satu kluster baharu dikesan di Sabah selepas kes indeks dipercayai mendapat jangkitan ketika menghadiri majlis pertunangan di Kampung Dambai, Mukim Kionsom, Inanam.

Menteri Kerajaan Tempatan dan Perumahan Datuk Seri Masidi Manjun berkata, Kluster Dambai Inanam itu melibatkan tiga komuniti di daerah Kota Kinabalu, Putatan dan Kuala Penyu.

“Kes indeks merupakan individu yang dikesan positif COVID-19 hasil saringan bergejala di klinik swasta pada 16 April 2021.

“Susulan kes itu, pasukan kawalan Jabatan Kesihatan Negeri Sabah telah menjalankan pengesanan kontak dalam kalangan tetamu majlis berkenaan,” katanya dalam satu kenyataan di sini, semalam.

Beliau berkata, daripada 19 sampel yang diambil, 18 kes dikenalpasti positif COVID-19 termasuk tiga kes di Putatan, lima kes di Kuala Penyu.

Katanya, kluster bertambah parah apabila salah seorang daripada individu yang disahkan di Kuala Penyu adalah guru yang kemudiannya menjangkiti dua orang murid dalam kelas jagaannya.

“Sehingga hari ini, jumlah kumulatif bagi kluster ini ialah 19 kes,” katanya.

Dalam pada itu, Masidi berkata, jumlah kes positif baharu COVID-19 pada 24 April 2021 adalah sebanyak 132 kes, menjadikan jumlah kumulatif sebanyak 57,538 kes.

Menurutnya, terdapat dua kes kematian direkodkan iaitu  masing-masing satu kes di daerah Tawau dan Sandakan.

“Jumlah pesakit COVID-19 sembuh ialah 120 menjadikan jumlah kumulatif 55,894 orang. Seramai 967 pesakit sedang menerima rawatan iaitu 296 orang di hospital, 661 orang di Pusat Kuarantin dan Rawatan Berisiko Rendah (PKRC) Awam dan 10 orang lagi di Pusat Tahanan Sementara (PTS) atau penjara.

“Bilangan pesakit dalam Unit Rawatan Rapi pula ialah 45 orang dan 23 orang lagi memerlukan alat bantuan pernafasan,” katanya.

Katanya, daripada 132 kes positif COVID-19, sebanyak 90 kes adalah berpunca dari saringan kontak rapat, 24 kes saringan bergejala, 15 kes dari kluster baharu dan sedia ada serta tiga kes dari lain-lain kategori.

Sementara itu, Masidi berkata, Kerajaan Negeri bersetuju memberi kelonggaran dua jam untuk operasi perniagaan di semua lokaliti yang dikenakan Perintah Kawalan Pergerakan (PKP) iaitu bermula jam 6 pagi sehingga 8.00 malam berkuat kuasa serta merta.

Katanya, kelonggaran itu untuk membolehkan para pengusaha gerai, restoran dan kedai makan meneruskan perniagaan khususnya juadah berbuka puasa.

Sebelum ini katanya, kerajaan menetapkan operasi perniagaan dihadkan sehingga jam 6 petang sahaja.

“Kerajaan negeri juga bersetuju untuk menamatkan PKPD di enam lokasi selaras dengan keputusan kerajaan persekutuan.

“Lokasi-lokasi itu ialah Taman Cahaya, Jalan Tengku Osman, Kuarters Bomba Tawau, Jalan Mesra, Taman Golden Hill, dan Taman Sri Bukit,” katanya.

Bagaimanapun katanya, Kerajaan Negeri bersetuju untuk melanjutkan PKPD di Bandar Sri Indah dan Kampung Titingan bermula 26 April sehingga 9 Mei 2021 selaras dengan keputusan Kerajaan Persekutuan. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penyelia Ladang Antara 3 Lelaki Terlepas Hukuman Gantung

TAWAU: Tiga lelaki termasuk seorang penyelia ladang menarik nafas lega selepas Mahkamah Tinggi Tawau, hari ini melepas dan membebaskan mereka daripada tuduhan mengedar 79.6 gram dadah jenis methamphetamine (syabu) dua tahun lalu.

Hakim Datuk Lee Heng Cheong membuat keputusan itu selepas tertuduh Donny Pulaki, 36, Bin Uman, 36, dan Iskandar Abd Rahman, 41, didapati tidak bersalah terhadap pertuduhan mengikut Seksyen 39B (1) (a) Akta Dadah Berbahaya 1952 yang membawa hukuman mati mandatori jika sabit kesalahan.

Terdahulu, dalam penghakimannya, Lee berkata, pihak pendakwaan gagal membuktikan kes prima facie di akhir pendakwaan.

Katanya, berdasarkan keterangan saksi, pihak pendakwaan gagal membuktikan ketiga-tiga tertuduh mempunyai kawalan dan atau milikan terhadap barang kes iaitu dadah yang ditemui di bonet kereta yang dipandu oleh tertuduh pertama (Donny).

Mengikut pertuduhan pindaan, ketiga-tiga mereka dituduh secara bersama mengedar dadah jenis Methamphetamine seberat 79.6 gram pada 1 Mac 2017 kira-kira jam 3.30 petang kawasan Pasaraya Suka Ramai, Batu 2, Jalan Apas, Tawau.

Bagi kesalahan itu, mereka didakwa mengikut Seksyen 39B (1)(a) Akta Dadah Berbahaya 1952 dan dibaca bersama Seksyen 34 Kanun Keseksaan yang memperuntukkan hukuman gantung sampai mati mandatori.

Enam saksi dipanggil memberi keterangan sepanjang perbicaraan itu.

Pendakwaan kes dikendalikan Timbalan Pendakwa Raya Syarifuddin Abdul Rasa manakala tertuduh diwakili peguam masing-masing iaitu Abdul Ghani Zelika, Hamid Hamzah dan Mohd Fadzullah Zainal Abidin.

Sementara itu, ketika ditemui di luar mahkamah, Dony yang juga bekas penyelia sebuah ladang, tersenyum dan bersalaman dengan peguam serta ahli keluarganya.

“Tiada ungkapan yang boleh menggambarkan perasaan gembira apabila dibebaskan hari ini selain bersyukur kepada Allah SWT kerana selama ditahan dalam penjara, saya hanya memikirkan keadaan keluarga.

“Ketika ditahan, isteri sedang mengandung tiga bulan dan saya tidak pernah putus harapan selain berdoa semoga kes ini berjalan lancar dan mendapat keadilan,” katanya yang tidak sabar mahu bertemu anak bongsunya yang kini berumur dua tahun.


PH Gagal Tunai Janji, PN Si Pelompat Parti, Kata Bung

KOTA KINABALU: Ahli Majlis Kerja Tertinggi (MKT) Umno Bung Moktar Radin berkata, Barisan Nasional (BN) lebih berpeluang menguasai pilihan raya negeri (PRN) Melaka berbanding Pakatan Harapan (PH) dan Perikatan Nasional (PN).

Katanya, PH didakwa tidak disukai pengundi kerana gagal menunaikan janji selepas pilihan raya umum ke-14 (PRU14) lalu, selain PN lebih dilihat sebagai pelompat parti.

“BN lebih berpeluang untuk menguasai PRN (Melaka) kali ini berbanding dengan PH yang gagal menunaikan janji selepas PRU14 lalu.

“PN yang dilihat terdiri daripada ramai pelompat parti didakwa tidak disukai pengundi,” katanya dalam kenyataan, hari ini.

Bung yang juga Pengerusi Umno Sabah berkata, rakyat dapat melihat selama berdekad-dekad bahawa BN terbukti berjaya mentadbir negara dengan baik untuk kestabilan politik dan ekonomi serta memulihkan negara daripada krisis.

“Berlandaskan kejayaan dan kecekapan BN menjaga kestabilan politik dan mengurus ekonomi negara sebelum ini, tidak ada sebab bagi rakyat Melaka menolak BN pada PRN kali ini,” katanya.

Bung turut berada di Melaka hari ini bagi mengiringi calon BN di Telok Mas, Abdul Razak Abdul Rahman ke pusat penamaan calon di Kompleks Komuniti Desa (KKD), Melaka Tengah, pagi tadi.

Sementara itu, Bung berkata, langkah BN menampilkan 21% calon muda pada PRN di Melaka membuktikan parti itu serius dalam usaha meremajakan parti.

Katanya, beliau yakin calon muda yang terpilih mampu memberi saingan kepada calon lain dan mampu menggalas amanah serta tanggungjawab sekiranya terpilih menjadi wakil rakyat.

“Keputusan ini satu perkembangan baik untuk parti kerana kebanyakan calon muda yang dipilih mempunyai latar belakang yang berbeza selain berpendidikan, ada dari kalangan profesional seperti doktor dan sebilangannya adalah calon yang dihasilkan dari kilang Pemuda,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Ini Kongsi Spot Percutian Tersembunyi Di Sabah, Belum Diketahui Pelancong

SABAH seringkali menjadi destinasi pilihan bagi pelancong dalam dan luar negara yang inginkan percutian bersaksikan keindahan alam semula jadi. Biasanya, pelancong akan melawat pulau-pulau di negeri itu, selain menikmati kehijauan alam sekitar.

Antara lokasi pulau percutian yang sering mendapat perhatian ramai adalah di sekitar kawasan Sipadan, Sibuan, Mataking dan Semporna. Tidak dinafikan, tempat-tempat ini sememangnya menarik namun terdapat sebuah lagi bandar di tepi pantai yang kurang dikenali, iaitu Kudat.

Bagi mereka yang ingin berada di tanah besar, pantai Simpang Mengayau adalah tempat yang sesuai untuk pengunjung pantai yang ingin menikmati pantai pasir putih, kejernihan air biru dan pemandangan yang tenang.

Seorang pengguna Facebook yang dikenali sebagai Rider Chris telah pun berkongsi tempat menarik tersembunyi di Sabah. Paling penting, disini juga banyak port yang menarik untuk korang ber’OOTD’. Sudah tentu gambar korang akan menjadi lebih cantik dengan pemandangan semula jadi di persisiran pantai.

Hanya kira-kira 2 kilometer dari pantai ini, korang boleh menjejaki nothernmost point di Pulau Borneo dan berada di sempadan terdekat antara Filipina dan Malaysia sambil melihat pemandangan panorama Laut China Selatan dan Laut Sulu.

Terdapat banyak chalet, kafe, restoran, tandas awam dan tempat ini juga menjadi antara lokasi melihat matahari terbenam yang sangat indah. Penting untuk korang tahu juga, di kawasan ini juga hanya transaksi tunai diterima kerana liputan internet yang terhad. Jadi, bawa wang tunai siap-siap ya. Hiks!

Cantikkan tempat tersembunyi ini? Sementara lokasi ini masih tidak dikunjungi ramai lagi, eloklah sekiranya korang bertandang ke sini dulu. Selamat bercuti. Hiks!